Андижонлик гувоҳ Маҳбуба Зокированинг Олий суддаги кўрсатмаси (тўлиқ) – Huquqbon\nАндижонлик гувоҳ Маҳбуба Зокированинг Олий суддаги кўрсатмаси (тўлиқ)\nMay 13, 2014 Iyul 22, 2013 huquqbon\nЭнди даҳшат. Болам йиғлаётган эди. Болам бўлса ҳам бориб, ўқдан олиб чиққани қўрқаман. Қўрққанимдан бора олмайман. Нариёғда туриб, болам, деб бақирсам, бўйи узун, оппоқ бола югуриб бориб боламни шундай эзиб туриб (ўқдан сақлаш мақсадида устига ўзини ташлаб демоқчи), миясига ўқ тегиб ўлди. Ана шу бола учун ҳам мен ростини айтаман. Ро-о-ст гапираман. Агар ёлғон гапирсам… Қандай мен ёлғон гапираман! Ёлғон гапирмайман мен ўша бола учун ҳам. Менинг болам учун жонини берган бола учун. Менга қарз бўлиб қолди. Ўшаларнинг кўрсатган анақаси. Ўлиб кетган боланинг бола-чақаси бордур. Ўша менинг боламни мана шундай эздию, ўзи мана шундай миясига ўқ еб ўлди қон оқиб ўша ерда. Во-ой дедим, болам ҳалигининг тагида қолди. Кейин 4-5 таси югуриб бориб, ярадорларга қўшиб, боламни кўтариб келди.\nМаҳбуба Зокирова: Мен Зокирова Маҳбуба Ғофиржон қизиман. 1972 йил Андижон шаҳрида туғилганман.\nМ.Зокирова: 8-синфни битирганман.\nМ.Зокирова: Илгари ишлаганман.\nСудья: Турар-жойингиз қаерда?\nМ.Зокирова? Ҳакан қишлоғида.\nСудья: Андижон вилояти, Ҳакан қишлоғи, Қумқума 304 дебди, тўғрими?\nСудья: Зокирова, сизни гувоҳ сифатида чақиртирганмиз. Гувоҳ билган нарсалари тўғрисида судга тўғри кўрсатув бериши керак. Ёлғон кўрсатма берганлик учун жавобгарлик бор. Шу тўғрида сизни огоҳлантираман. Тилхатга имзо чекинг. (Узоқ паузадан кейин) Марҳамат, энди шошилмасдан кўрган, билган нарсаларингиз, воқеалар тўғрисида гапириб берсангиз.\nМ.Зокирова: 12 май куни қизим билан менинг туғилган кунимиз эди. Ҳар йили туғилган кунимизни нишонлаб, дадамиз айлангани олиб чиқарди. Ишда бўлиб қолиб, олиб чиқа олмай қолди. Кейин ўзим болаларни шаҳарга олиб чиқувдим. Шаҳардаги Навоий парки олдида оломон, одам роса кўп экан. Нима бўлаётган экан, деб қизиқиб бордим. Борсам, мендақа аёллар, болалилар роса кўп экан. У ерда қуролланган бир-иккита одамлар ҳам бор экан. Менинг хаёлимга келмаган улар террористми, қуролланганми. Қуролнинг роса камлигига ҳам ақлим сиғдира олмади. Қоровуллар деб ўйладимми, билмайман. Ўша ерда турдик. Ҳамма халқ чиқиб, роса гапиришди. Айниқса, инвалидлар, аёллар. Ҳамма бошидан ўтган воқеаларни гапирди. Каримов келар экан, деган гап бўлди. Аниқ келади, дейишди. Унинг ичида битта қарироқ кишини олиб чиқишди. Каттароқ кишини. Унга бир нарсалар деди. Ҳозир аниқ эсимда йўқ. Ундан кейин вертолёт келди. Па-а-аст учди. Икки марта айланди бошимиздан. Вой, ана Каримов ростдан келаркан, деб кутиб ўтирдик. Энди президентимиз бизнинг Андижонга ҳам келиб гаплашаркан, деб ишонибмиз. Кейин Каримов келмасдан, мен оломоннинг чеккароғида эдим, йўлнинг бўйида машинада солдатлар тариллатиб отиб ташлади. Ёнимда биттаси ётиб қолди. Битта ёш қиз бола “оёғимга тегди”, деди. “Вой ростдан тегдими” (ётиб олганман) десам, “йўқ оёғимга эмас экан, тапичкамнинг товонига тегди” деди. Бундай қарасам, ўқ кирган экан. “Во-о-ой, ростдан ўқ экан”, деб қўрқиб кетдим. 4 та майда-майда болам бор. Мана бу ёғда (ташқарида демоқчи) туришибди ҳозир. Ўзимдан эмас, болаларимдан қўрқдим. Ҳали халққа қаратиб ўқ отганига ишонмайман. Шундан кейин қуролланган одамлар, эркаклар “ичкарига киринглар, аёллар ичкарига кирсин, ўқ тегмасин шуларга, эркаклар, тўсинглар” деди. Қуролланганлар унча йўқ эди. Кўпи қуролланмаган эркаклар эди. Кейин ичкарига аёллар кирди, чеккада болалар (эркаклар демоқчи). Кўпчилиги ўлиб кетди. Ана шунақа бўлишди. Бир пайт ўша катта сўзга чиққан киши, 3-4 тасидир, 5-10 тасидир, билмайман, “олдига қўямиз, давлатнинг одамларини қўйсак отмайди халқни, ўзининг одамини ўзи қандай отади, қўрқманглар”, дейишди. Олдига қўйишгандир, мен тўполонгда болаларим билан чалғиб, кўрмадим. Кейин олдига қўйган эди, бирпас юрдик. Ро-о-са ёмон отишма бўлди. Уни айтишга сўз ожиз. Урушда ҳам унақа бўлмаган. Даҳшат, қон. Бундай ётсак, ётган еримиздан қон оқиб ўтаверди. Қўрқинчдан билмайман нима бўлганини. “Ўзиникини ҳам отиб юборди, энди бизга нима бўлади”, дедикда ҳамма жон сақлашга ҳар ёққа қочди. У ерда 10 мингтача одам бўлса, қочиб-қочиб ана шунчаси борилибди. Ўша ерда кўпчилик қочилди, қирилди. Ўша аҳволда ҳам мана шу томонга бурилди. Қочиш, жон сақлаш нимасида. Ўқдан қочиб, бурилиб кириб кетишди битта кўчанинг ичига. Болам тўполонгда, ўқнинг ичида, ё кўтарган одам ўқ еганми, уч яшар болам, битта 7-8 ойлик жижим (чақалоғим демоқчи) ўзимда эди, ўша боламни кўтарган одам ўқ еганми, ё йиқилиб қолиб кетганми, болам қолиб кетибди. Жижимни олиб, нарироққа борганман, “во-о-й бола-а-ам”, дейман, одамлар ўляпти, тариллаб отишяпти. Битта бола югуриб бориб, боламни олиб келиб берди. Йиғлашяпти болаларим. Ҳамманинг жони чиқиб бўлган. Уни ҳозир эсласам, қўрқиб кетяпман. (Овозини пастлатиб) Сизлардан қўрқмаяпман. Ўша воқеани эслаб туриб, қўрқиб кетяпман тўғриси. Шунақа даҳшат. 41-йилги уруш ҳам унчалик бўлмаганда. У ҳам майли. Яна ундан даҳшатлиси бор. Ундан кейин кетилди. Қуролланган бир-иккита, қуроли борми-йўқми, билмайман, бордур, одамлар унча отишмади. Кўпроқ қочишга ҳаракат қилди. Аёллар, болалар ўлмасин, отмасин, деб уйларга халқлар эшигини очиб, “кириб олинглар, отиб юборади, нима кераги бор бекордан ўлиб кетишни” деб, дарвозаларини очишиб берди. Кирганлар кирди, мен кирмадим. Кирсаман, қувлаб келишаётган эди-да, кўзим билан уни кўриб қолдим, машинада солдатларни, “барибир қувлаб ўлдириб юборади, ундан кўра ўлгунимча қочаверай”, деб қочдим. Қочиб кетдик. Йўлларда машиналар ўтди. “Барибир отиб ташланади” деган фикрлар бўлди. “Ундан кўра чегарадан ўтиб кетилса, отишга ҳаққи йўқ, отмайди. Бизни ҳалиги, нима деб ўйлашди булар. Отиб юбориш керак, деб ўйлашяпти, шекилли”, деб қочавердик. Тешиктошга чегарага етганда қурол йўқ эди ҳеч кимда. Аёллар, қари-қари кампирлар, унинг ичида иккиқат аёллар йўлда, вой, болалар, рўмолларини олишиб, оқ байроқ қилиб, “отмайди, сизларни, аёлларни ўтказиб юборамиз. Майли бизларни отса отар”, деб эркаклар оқ байроқ қилиб борилди. Борсак, оқ байроққа ҳам қарамасдан, энг алам қилгани, немис Гитлер ҳам, тўғриси, оқ байроқ кўтарганларни отмаган, унда отди. Мен кўзим билан кўрдим, 4 та боламни ўртага қўйиб қасам ичаман, отди. Вой, у ердаги даҳшатни қўяверасизлар. У ерга боргунча оёқларимиз шишиб, ялангоёқ, ёмғир, ҳаммаёқ ҳўл. Битта боламни кўтариб олган одам, ўқ еб ўлганми, йиқилиб ўлганми, ташлаб кетганми, билмайман, мен қочяпман, уч яшар ўғлим ўликларнинг ичида, мана бу ёқда ҳозир (ташқарида турибди демоқчи), ая деб йиғлаяпти. Ўқ тариллаб отиляпти. Асфальтда ўқ тегса, ўт чиқар экан. Энди даҳшат. Болам йиғлаётган эди. Болам бўлса ҳам бориб, ўқдан олиб чиққани қўрқаман. Қўрққанимдан бора олмайман. Нариёғда туриб, болам, деб бақирсам, бўйи узун, оппоқ бола югуриб бориб боламни шундай эзиб туриб (ўқдан сақлаш мақсадида устига ўзини ташлаб демоқчи), миясига ўқ тегиб ўлди. Ана шу бола учун ҳам мен ростини айтаман. Ро-о-ст гапираман. Агар ёлғон гапирсам… Қандай мен ёлғон гапираман! Ёлғон гапирмайман мен ўша бола учун ҳам. Менинг болам учун жонини берган бола учун. Менга қарз бўлиб қолди. Ўшаларнинг кўрсатган анақаси. Ўлиб кетган боланинг бола-чақаси бордур. Ўша менинг боламни мана шундай эздию, ўзи мана шундай миясига ўқ еб ўлди қон оқиб ўша ерда. Во-ой дедим, болам ҳалигининг тагида қолди. Кейин 4-5 таси югуриб бориб, ярадорларга қўшиб, боламни кўтариб келди.\nМ.Зокирова: Во-о-ой болам, дейман, холос. Кейин боламни олдим. Шунақа воқеалар бўлди. Энди билмайман, террорист деяпсизларми, нима деяпсизларми, менинг унақаларига алоқам йўқ. Тўғриси, мен тушунмайман ҳам. Мен кўзим билан кўрган воқеани, тўғрисини айтдим. Мен қурол ҳам ушламаганман, давлат билан ҳам ишим йўқ, менга фойдаси ҳам йўқ. Уларга зиён гувоҳ берсам, мени биров мажбур ҳам қилмайди, тўғриси. Мен ҳали кўзим билан кўриб, ичимда мен ёлғон гапириб, умрбод… Менга қарз-ку. Болам учун жонини фидо қилган одамни мен қандай айтмайман. Ана шунақа воқеалар бўлди. Йўлларда “эшикларга кириб олинганлар, аёллар, қийналасизлар… Бошида “ўзи отишма бўларкан, отишма бўлиб қолиши мумкин, болаликлар кетсин”, дейилди. Кў-ў-ўп эди болаликлар. Кетишаётганди, “мен кетиш керак экан болаликлар, отиб юборар экан”, деб ёнимдаги битта болаликка айтсам, у “қандай отади халқни, биз нима қилдик, отмайди, қўрқманг”, деди. Ишониб, “ростдан ҳам отмас экан, бизни нега отади”, деб қолдим. Йў-ўқ, отиб ташлади. Ро-о-са-а кўпчиликни отиб ташлади.\nСудья: Зокирова, мана Тешиктошга борганингизни айтяпсиз. Тешикдошда қаерда жойлашдиларингиз?\nМ.Зокирова: Тешикдошдами? Чегарадан ўтишдими, ўтганимиздан кейин… Ҳа, отгандан кейин яна битта кўчага қайтиб кирдик. Энди иложи йўқ. Ўлган ўликлар, қон… Қайтиб кириб, бошқа йўл топамиз, дейишдими, далалик йўл бор экан Қирғизистонга ўтишга. Ўша йўлдан ўтамиз, дейилди. Ўтиб келаётсак… Ўтдик.\nСудья: Қаерга бориб жойлашдиларингиз?\nМ.Зокирова: Қирғизнинг солдатлари текширишди. Ҳеч кимда қурол, ҳеч кимда ҳеч нарса чиқмади. Ўтганимиздан кейин, ҳамма жой ёмғир, даҳшатдан, қўрқинчдан болаларим ҳам, ўзим ҳам карахт, касал бўлиб кетдик. Боришимизга скорыйлар келди. Ҳамма келди. Роса кўпчилик бўлиб кетди. Биринчи Қирғизистоннинг ўзининг каттаконлари келишди. “Қайтинглар, бизнинг қўшнимиз булар, қайтинглар”, деган эди, биз “қайтсак отиб юборади, отиб юборди-ку, ўқдан қочиб келиб яна ўққа борамизми, майли отиб юборсанглар ҳам сизлар, у ерга қўрқамиз боргани, қайтмаймиз”, дедик. Ростдан ҳам. Шундай десак, улар оғзаки мажбур қилишди, кетмадик. Қолувдик. Эртасига, индин индашмай қўйди. Ўша ерда палаткалар қуришди. Мен ўзи ана шу кунлари болаларим билан, менга ўхшаган болали, ёмғирда қолиб касал бўлган, гўдаклари бор, ўқ еганлар, ярадорлар билан больницага кетдик. Больницада ётиб чиқдим. 3-4 кун яна палаткада бўлдик. Кейин яна больницага… Офтоб, дим эди. Салқин жой йўқ эди. Ўзи болаларим нозик, шунинг учун тезда оғриб қоларди. Яна больницага тушиб қолгандим, шаҳар ҳокими, район ҳокими, маҳалла комитети, ўзимнинг хўжайиним, акам больницага бориб, “кетасан, юр, нега қочиб кетдинг”, деди. “Сизлар кўрмадинглар, мен кўрдим, мен болаларимни отган ерга қандай бораман, мен ишонмайман”, дедим. Улар айтди, “аёлларга, болаларга тегмайман деди, қайтавер”, дейишди. “Йўқ, мен ишонмайман, мен кўзим билан кўрган нарсага ишонаман, мени отиб юборган ерга қандай бораман, бормайман”, деб туриб олсам, қайтиб кетишиб, кечқурун индинги куни судрашиб олиб келишди, мажбур қилишиб. Энди ҳозир менга имконият бор экан гапиргани, гапириб олай. Битта нимам, мен яшагани қўрқаман бу юртда, нимагаки, мен ҳозир ҳеч ким гапирмаган гапни гапирдим. Телевизорда эшитиб тураётгандим, “э, булар нимага ёлғон гапиряпти экан, нимага рост гапирмаяпти, болаларга ўқ отган одамлар, халққа қаратиб отган одамларни нимага тўғрисини айтмайди. Ким буйруқ берди, вертолётда кўрган, халқ бор экан ўртада, минг булар террорист бўлиб, тўсиб олган бўлса ҳам чиқмайсан деб…” Ўзи унақа қилмади, аксинча кетинглар, деди. Деган чоғидаям заложник бор жойда отмайди-ю. Отиб ташлашди. Киноларда кўрганманда, ҳалиги бандитлар ушлаб чиқса, отмай қўйворади. Бизни отиб юборди.\nСудья: Яхши. (паузадан кейин) Зокирова, мана…\nМ.Зокирова: (судьянинг гапини бўлиб) Ана шунга битта гапириб олай… Мен бу ерда яшагани қўрқаман.\nСудья. Майли. Зокирова, эшитингда…\nМ.Зокирова: (яна судьянинг гапини бўлиб) Мен ҳеч нарса қилмадим-у. Тўғрисини гапиряпман.\nСудья: Тўғри, бўлди. Энди саволларга жавоб беринг…\nМ.Зокирова: Менга зарари ҳам йўқ, фойдаси ҳам. Мен ичимдаги… болаларим… қарз эди менга тўғрисини гапириб қўйишлик. Болаларим ўша… Тўғриси, болаларимни кўрганимда қийналар эдим. Ҳимоя қилган одамларни ҳозир ёмон нима қилишяпти, террорист деяпти. Ўқдан қутқарди кўзимда. Нимага ундай бўляпти экан. Менга қарз шуларнинг ростини айтиб қўйиш деб, ичим қийналар эди. Энди мана айтиб қўйяпман.\nСудья: Яхши. Зокирова, айтингчи, мана сиз 12 май куни туғилган куним эди, деб айтяпсиз. “Ҳар йили 12 май куни туғилган кунимни нишонлаш учун турмуш ўртоғим билан чиқардим. Бу йил турмуш ўртоғим олиб чиқмади ва 13 май куни болаларимни айлантириш учун олиб чиқдим”, деяпсиз. Шундайми?\nСудья: Шундай бўлса, қаерларни айландингиз?\nМ.Зокирова: Чиқиб… Ўзи нима бўлди…\nСудья: Айланган жойларингизни айтинг сиз.\nМ.Зокирова: Нимага келдик, ўша Навоий паркнинг олдироғига олиб келиб қўйди “Дамас”. Навоий паркнинг олдига келсак, паркка ҳеч ким кирмаяпти, аксинча оломон, халқ битта микрофон бор жойда тўпланиб, гапиришиб, еб-ичишиб ўтирибди. У паркда ҳеч ким йўқ. Бу ёғи ҳали қизиқ. Ҳамма ўша ёққа бораётган экан, мен ҳам ўша ерга бордим.\nСудья: Соат нечаларда сиз ўша жойга кирдингиз?\nМ.Зокирова: Нечалиги эсимда йўқ. Эрта билан, жуда эрта билан эмас, секин чиққан бўлсак, обедроқ бўлиб қолгандир.\nСудья: Соат нечаларда?\nМ.Зокирова: Обед бўлмагандида.\nСудья: Тахминан соат нечаларда?\nМ.Зокирова: 10-11 дир.\nСудья: Соат 10-11 ларда бордингиз. Хўп, ўша ерда нечагача бўлдингиз?\nМ.Зокирова: У ердами? У ерда (узоқ пауза)…\nСудья: Сой томонга юриш бошлангунча ўша ерда бўлдингизми?\nМ.Зокирова: Ҳа. Вой, ўша ерда ҳам отишган. Роса отишди.\nСудья: Сиз берилган саволларга жавоб беринг. Хўп, эрталаб соат 10 дан кечқурун соат 6 гача бўлибсиз. Болаларингизни айлантиришга олиб чиққансиз. Болаларингизни айлантиришни ўйламадингизми?\nСудья: Ҳа. Туғилган куним деяпсиз.\nМ.Зокирова: Айтяпман-ку, паркда ҳеч ким йўқ. Ҳамма ўша оломоннинг ичида.\nСудья: Йўқ, сиз болаларингизни айлантиргани олиб чиққанингизда оломон…\nМ.Зокирова: Айлантирдим. Бир нарсалар олиб бердим. Айланиб юрдик ўша ерларда.\nСудья: Оломонга 10 да кирдим, деб айтяпсиз.\nМ.Зокирова: Аниқ 10 эмас. Ўша айланиб, пиёда юрдик. Юрсак ўша 10-11 бўлиб қолгандир.\nСудья: Ёнингизда неча яшар болаларингиз бор эди?\nМ.Зокирова: 13 яшар-12 яшар қизим, 10 яшар ўғлим, 3 яшар яна ўғлим, кейин 7-8 ойлик ўғлим бор эди қўлимда.\nСудья: Сиз ўша ерга келган пайтингизда бирортасидан “Андижон турмасида маҳкумлар озод қилинибди, ҳарбий қисмга ҳужум қилинибди, у ерлардан қурол-яроғ олиб чиқиб кетилибди”, деган гапни эшитдингизми?\nМ.Зокирова: Йў-ўқ. Умуман эшитганман, уни ҳамма эшитган, гап юрган, “бир ой, бир ой 23 тасини қамаб юборибди, ҳалиги одамлар туришганда саф тортиб, нима турибди ҳамма, туришибдию одамлар” деса, “ҳақиқатни талаб қилиб туришибди, айбини топишиб берсин қамаб юборса, деб туришибди”, дейишган.\nСудья: Йўқ, сиз эшитдингизми, “турмани озод қилишибди, ҳарбий қисмга ҳужум қилишибди, у ердан қурол-яроғ олишибди”, деб эшитдингизми?\nМ.Зокирова: Йўқ, эшитмадим.\nСудья: Намойиш бўладиган жойда турманинг кийимида бўлган одамларни кўрдингизми?\nМ.Зокирова: Қанақа кийим бўлади улар?\nСудья: Қора кийимда, турманинг кийимида.\nМ.Зокирова: Унисига мен аҳамият…Аммо турмадан чиқдик, деб микрофонда гапиришган.\nСудья: Турмадан чиқдик, деб микрофонда гапирганлар нимани гапиришди?\nМ.Зокирова: Битта аёл киши эсимда бор, эркакларнинг гапини эслай олмайман, “овқати ёмон, деворга тапичкасини отса, бетингизга ирғийди”, деганда ҳамма кулган. Ўша эсимда бор.\nСудья: 10 да келганман, деяпсиз. Кечқурун соат 6 гача бўлсангиз, ёнингизда ёш болаларингиз бор, уларнинг овқатланиш масаласи қанақа бўлди?\nМ.Зокирова: У ердами? Нон-пон, анақалар беришган. Бодринг, қулупнай беришган. Ейишиб ўтиришган. Ўзи қорни очмас эди. Йўлда бир нарсалар олиб бергандим.\nСудья: Ким олиб келиб берди уларни?\nМ.Зокирова: Ўша ердагилар, ҳамма.\nСудья: Ҳамма? Сиз ўша ерда милиция ходимлари ёки ҳарбийларни гаровга олиб келаётганини кўрдингизми?\nМ.Зокирова: Йў-ўқ. Мен ўртароқда эдим. Нариги чеккада эмас, мен йўлнинг бўйидан кирганман.\nСудья: Ҳозир айтяпсиз, “Сой бўйига қараб юришдан олдин милиция ходимларини, прокурорларни олдинги қаторга тизиб қўйишди”, деб айтяпсизда. Улар қаердан пайдо бўлди?\nМ.Зокирова: “Ана шунақа қиламиз, қўрқманглар, булар ўзлариникини ўзлари отишмайди”, деб микрофонда гапиришди. “Ҳали ҳеч қаёққа юрмай туринглар, юрсанглар отиб юборади, ўшаларни олдига қўйиб юрсак отмайди, ана шундай юриб уй-уйимизга тарқаб кетамиз”, дейишди.\nСудья: Йўқ, ўша одамлар, ҳалиги милиция ходимлари, ҳарбийлар, олдинга тизиб қўйилган, боғланган одамлар қаердан пайдо бўлди?\nМ.Зокирова: Оломон ичида мен қаердан чиққанини билганим йўқ. У ерда одам роса-а-ям кўп эди.\nСудья: Айтингчи, ҳарбийлар, милиция ходимлари, олдинга тизиб қўйилган одамларнинг аҳволи қанақа эди?\nМ.Зокирова: У милиционерларни кўрмадим. Ўша битта катта кишини кўрувдим. У киши жичча гапирди микрофонда.\nСудья: Нима тўғрисида гапирди?\nМ.Зокирова: “Буларнинг айби йўқлигини биламиз. Билсак ҳам биз ҳам мажбурмиз”, дедими, ишқилиб “айбинглар йўқлигини биламиз, тан оламиз айбимизни”, деди. Дегандай бўлди шекилли.\nСудья: Ўша одамни ҳам сафга тизиб қўйишдими?\nМ.Зокирова: Йў-ўқ. У одам ўша ерда турди жичча гапиришига… аёллар бодринг пўчоқ отиб юборди.\nСудья: Унга нимага бодринг пўчоқ отишди?\nМ.Зокирова: Энди эрини қамаб юборган бўлса отгандирда.\nСудья: Шу одамни ҳам сафга тизиб қўйишдими?\nСудья: Ўша одамни қаердан олиб чиқишди? Намойишга чиқиб гапирган, бодринг пўчоқ отиб юборибди. Қаердан олиб чиқишди у одамни?\nМ.Зокирова: Ўша нариги томондан олиб чиқдида. Мен бу томонда эдим.\nСудья: Ким олиб чиқди?\nМ.Зокирова: Ўша одамлар, эркаклар.\nСудья: Нимага олиб чиқишди?\nМ.Зокирова: Қўли орқага қилиб олиб чиқишди. Ўзи олиб чиқилаётганда халқ гуруллаб ташланаётганди у кишига. “Ташланманглар, бу киши айбини тан олди, гапиради бу киши ҳозир”, деганди, тек туришди. Кейин гапирганди.\nСудья: “23 нафар одам ўзи айби йўқ”, деб айтган бўлса, ўша одамга нима сабабдан бодринг пўчоқ отишди?\nМ.Зокирова: Уни айтмай туриб отдими, билмайман, ишқилиб отишди-да. Ана шу гапни гапириб олишга зўрға улгурди.\nСудья: Гапирмаса, гапириб улгурмаса, ўша ердаги одамларнинг манфаати учун гапирган бўлса, 23 нафар одамнинг айби йўқлигини айтган бўлса, нимага бодринг пўчоқ отишади унга?\nМ.Зокирова: Энди… (Паузадан кейин) Бир нимаси бордирда. Ўзлари биладида отганлар.\nСудья: Сўрамадингизми бу одам ким эди?\nМ.Зокирова: Айтдим, нимага отишди, дедим. Десам, битта аёлнинг эрини қамаб юборган экан. “Менинг эримни қамаб юборган ноҳақдан, уйимизга кириб биттаси тинтиб кетган. Гултувагимнинг орасига наша солиб, вой, мана нашаси бор экан деб, нашани баҳона қилиб, қамаб юборган. Шунинг учун ундан нафратланамиз, деб отдик”, деди.\nСудья: Айтингчи, ўша одамни ҳам сафга олдинги қаторга тизиб қўйибди. Унинг олдида яна қанча одам бор эди? Саф тизиб қўйилган, ўзининг одамини ўзи отишмайди, деган одамлар қанча эди?\nМ.Зокирова: Улар жуда кўп эмас эди. У ерда оломон кўп эди.\nСудья: Йўқ, олдинги қаторга тизиб қўйилган одамлар қанча эди?\nМ.Зокирова: Мен унча уларни кўрмадим. 5-10 та бордир.\nСудья: Хўп, уларнинг бўйинларидан, қўлларидан боғлашибди. Сиз нимага уларни боғлашяпсан, деб сўрадингизми?\nМ.Зокирова: Йўқ, сўрайдиган аҳвол эмас эди. Отиб ётганди. Йиқилган, тиқилган, ҳамма ўртага қочиб бекинишган, ана шунақа эди. Уларни олиб кетаётганини ҳам кўрмадим. “Нимага қочиб кетмай турибмиз”, десам ёнимдаги биттасидан, “олдига қўяр экан, кейин юрар эканмиз, ҳозир бирпас турар эканмиз”, деди. Ўшанда билдим унинг олдига ўтганини. Менинг бўйим паст-ку, кўринмайди одамлар. Мен ўзим кўрмадим.\nСудья: Зокирова, сиз ёнингизда 4 нафар фарзандингиз билан кўча айлангани чиққандингиз. Мана кетишяпти, уйингизга қайтиб кетишни ўйламадингизми?\nМ.Зокирова: Ўйладим. Битта аёл боласини тўсгани чиққанди. Оломоннинг ичидан чиққанди, “вой, ариқнинг ичида битта ёш бола ўлиб ётибди, ташқарида ўлганлар кўп экан, ўртада туриб билмабмиз, чиқмайлик ўртадан”, деди.\nСудья: Ким айтди шундай деб?\nМ.Зокирова: Битта аёл.\nСудья: Сиз ўзингиз кўрдингизми?\nМ.Зокирова: Ўзимми? Мен ўзим чеккада ана шундай отишаётганини, машинанинг гуриллаган… Мен йўлнинг бўйроғида эдим-да. Ҳали қўшилиб кетмагандим. Шу гуриллаб машинада отаётганди, ётдик. Биринчи отиши шунақа бўлди. Мен ўшанда қўрқдим.\nСудья, Хўп, қўрққанингиз учун чиқиб кетмабсиз. Ана энди Сой томонга кетдиларингиз. Тешиктош томонга қараб кетяпсизлар. Тўрт нафар фарзандингиз бор. Ўша ердан уйингизга кетишга ҳаракат қилмадингизми?\nМ.Зокирова: Мен чиқиб қолгани қўрқдим. Мени отишди-ю.\nСудья: Отиш бўлмаган пайтда уйингизга кетишга ҳаракат қилмадингизми?\nМ.Зокирова: Мени отса, қандай… Ҳозир ҳам яшаб қўрқяпман-у. Мени отишди-ю. Менинг болаларимни отишди. Менда нима гуноҳ? Мен нима қилдим? Ўша жойга бориб қолганимни айбим? Бу битта мен эмас. У ерда ана шу-у-нча аёллар бор. Қари кампирлар, аёллар.\nСудья: Зокирова, айтингчи, сиз намойишга кирган пайтингизда танишларингиздан бирортасини кўрдингизми?\nСудья: Кимларни кўрдингиз?\nМ.Зокирова: Менинг иккита аям Руминияда. Келин аям. Акамнинг болалари.\nСудья: Кимлар? Ўшаларнинг фамилияларини айтинг.\nМ.Зокирова: Мўминова Розияхон, Мўминова Хуморой.\nСудья: Намойишда ҳам улар сиз билан бирга эдими?\nМ.Зокирова: Уларни кейин кўрдим.\nСудья: Яна қанақа танишларингиз бор эди?\nМ.Зокирова: Ўшаларнинг бештадан боласи бор.\nСудья: Мўминованинг бешта фарзанди…\nМ.Зокирова: Хуморойники 4 та қолди. Биттаси урушда қолиб кетибди. Детдомга топшириб юборишибди.\nСудья: Мўминовалар сизга қайси томондан қариндош бўлади?\nМ.Зокирова: Ўзимнинг акамнинг аёли бўлади.\nСудья: Акангизнинг турмуш ўртоғи бўлади. Унисичи?\nМ.Зокирова: Иккови ҳамда.\nСудья: Иккови ҳам акангизнинг турмуш ўртоғи бўлади. Акангиз ким эди?\nМ.Зокирова: Менинг акам Мўминов Абдулазиз.\nСудья: Акангиз қаерда?\nМ.Зокирова: Акам уйда.\nСудья: Тешиктошда бўлган пайтингизда яна танишларингиздан кимларни учратдингиз? Қирғизистон Республикасига ўтган пайтда, палаткада кимларни учратдингиз танишларингиздан?\nМ.Зокирова: У ерда маҳалламиздагилар бор. Яна биттаси бор маҳалламизда. Унинг ҳам учта боласи билан аёли…\nСудья: Сизга битта савол, Тешиктош йўлига кетаётган бир қанча гувоҳлар айтишяптики, йўлда кетадиган пайтида қуролларнинг ташлаб кетилгани тўғрисида айтишяпти. Сиз ҳам шуни кўрдингизми?\nМ.Зокирова: Мен унисини кўрмадим. Аммо “қуролимиз йўқ, аёллар, қўрқманглар, оқ байроғимиз бор, отишмайди, сизларни ўтказиб юборамиз, бизни нима қилса ҳам майли кейин”, деб олиб кетаётганди, оқ байроққа ҳам қарамасдан отиб ташлашди.\nСудья: Сиз кетаётган пайтда сафдаги одамларнинг қуролларни ташлаганини кўрдингизми?\nМ.Зокирова: Ташлаганиними? Кўрмадим.\nСудья: Шу қуроллар қаерга кетди?\nМ.Зокирова: Билмайман. Уларда унақасини кўрмадим.\nСудья: Ўзингиз айтдингиз, намойишга кираётган пайтда бир қанчасида қуроллар кўрганингизни. Ўша қуроллар қаерга кетди?\nМ.Зокирова: (Ҳайрон бўлиб) Мен қаердан биламан унисини?\nСудья: Саволлар борми?\nПрокурор: Зокирова, сиз фарзандларингизни айлантираман деб, боғни кўрсатаман деб, кўчага чиқдингиз. Боғнинг олдига келганингизда… Сиздан олдин сўроқ қилинган гувоҳлар, бошқалар шунақа кўрсатув беришди, кинотеатр, театр ёниб кетган экан, 5-6 та машина ёнган экан. Сиз шу ҳолатни кўрдингизми?\nМ.Зокирова: Ҳа, кўрдим. Қараган эдим, биттаси микрофонда…\nПрокурор: Тўхтаб туринг. Саволни охиригача берай. Шу ҳолатни кўрган бўлсангиз, қўлингизда эмизикли болангиз бор, олдингизда вояга етмаган фарзандларингиз бор, аёл киши бошингиз билан шу ҳолатни кўриб қўрқмадингизми?\nПрокурор: Қайтиб кетишнинг имконияти йўқ эдими ўша пайтда?\nМ.Зокирова: Қайтиб кетаман десам, отишма бошланиб кетдида. Ҳам “Каримов келади”, деса, “энди келар экан, кўриб оламан экан”, дебманда.\nСудья: Айбловда савол борми? Марҳамат.\nДавлат айбловчиси: Зокирова, сиз сўроқларингизда ўзингиз айтиб кетдингиз, эслаб қўрқиб кетяпман, деб. Сўроқларингизда яна бир нарса маълум бўлдики, сизнинг яқин қариндошларингиз ҳозиргача қайтиб келмаганлар сафида, яъни яқин қариндошларингиз акрамия аъзолари экани ҳам аниқ бўлди. Суд жараёнида шунча сўроқлар бўлган. Шу сўроқлар пайтида аниқланган, аниқ далиллар билан. Ҳам тергов даврида, дастлабки тергов даврига, судда. Булар милиция батальонига ҳужум қилиб, ўзининг ҳаётини хавф остига солиб, милиция батальони деганда тушунасиз-а, халқ тинчлиги посбонини сақлайдиган милицияга ҳужум қилиб, ўша ерда нима қиляпти, 334 та қурол оляпти. Тушуняпсизми сиз? 334 та. Бундан ташқари, ундан олдин тайёргарлик кўриш жараёнида 24 та қуролни сотиб оляпти. Ана айбланувчи буни айтяпти. Қирғизистонда. Сиз аёл киши бўлганингиз учун, болаларингиз бўлгани учун саросимада тушунмаяпсизки, ким қайси томондан отди. Мана суд жараёнида аниқ бўляптики, ўзингиз ўйланг, 350 та бўляптими қурол, бу 350 та қурол отганда биласизми нима бўлади?\nСудья: Савол шаклида берайлик мана шу нарсани. Саволингизни беринг, марҳамат.\nДавлат айбловчиси: Шунинг учун сиз аниқроқ маълумот беришингиз керак, сиз ҳозир қайси ҳолатни гапириб беряпсиз, сиз қандай қилиб аниқ айтишингиз мумкин ўша ҳарбий отди деб. 335 мана шулар олган қуролни улар уйида сақлагани олмаган. Отган шу қурол билан. Мана бунинг ҳаммаси аён бўляпти.\nСудья: Саволни тушундингизми? Савол айтилаётгани, шу 335 та қурол пост-патруль хизматидан олиб кетилиб, ҳужум қилган одамлар қўлида бўлган.\nДавлат айбловчиси: (Судьянинг гапини бўлиб) Ўша қуроллар отилгани шунча жараёнда аниқ бўляпти. Сиз ҳозир айтяпсизки, “бизга қараб ҳарбийлар отди”, деяпсиз. Сиз ўзингиз нима, ҳарбиймисиз?\nМ.Зокирова: Булар ўзи андижонлик бўлса…\nДавлат айбловчиси: Мана энди терговда аниқ бўлган нарса, қаранг, терговда аниқ ҳолат борки…\nСудья: Ўртоқ прокурор, савол беринг марҳамат қилиб.\nДавлат айбловчиси: Савол бердим, жавоб берсин.\nМ.Зокирова: Булар ўзи андижонлик бўлса, у ерда андижонликлар йиғилган бўлса. Қандай булар ўзларининг оналари, опаларини қандай ўзлари отади! Ўзларининг оилалари, қандай қилиб ўзлариникини ўзлари отади! Ҳаттоки у отганлар милиционерларимиз ҳам эмас. Чунки милиционерларимизнинг ҳам у ерда опасидир, кимнингдир акасидир… Шунча одамнинг ичига ота олмайди. Бу ерда менинг кимимдир бордур, дейди. Ўзиникини ўзи ота олмайди-да барибир.\nДавлат айбловчиси: Сиз ўшанақа тахминингизни бу ерда гапирмангда, бўлган нарса бўлгандан кейин шунақа нарсанинг аниғини айтиш керак. Ўзингизнинг тахминларингизни гапиришга ҳаққингиз йўқ сизнинг.\nСудья: Сиз аниқ ким отганини кўрганмисиз, деган савол бериляпти.\nМ.Зокирова: Ҳа, мен аниқ кўрганим… Икки марта кўрганман. Машинада, мана шу чекка йўл томонда солдат кийимидаги, бундай каска кийганлар отишган роса-а-а ёмон. Ундан кейин Тешиктошга… Боғдан чиқиб бундай кетилаётганда дарахтнинг устига чиқиб, ўшанақа каска кийганлар, домларнинг деразасидан отган. Устини кўрмаганман, бундай каскаси кўринган. Отишган. Тешиктошга ҳам ўшанақасини отганини кўрганман.\nСудья: Ҳимояда савол борми? Судланувчиларда савол борми?\nМ.Зокирова: Мени қамаб юборасизларми энди?\nСудья: Йўқ, ҳеч ким сизни қамамайди.\nМ.Зокирова: Мен тўғрисини айтдим. Менга нима фойдаси. Ҳеч кимдан менга фойда йўқ. Менинг виждоним қийналмасдан, ўзларинг айтдинглар-ку, тўғри гувоҳ бер деб. Мен нотўғри гувоҳ берганим билан ўлгунимча, “вой, ёлғон гапирдим”, деб ўтиб кетаманми ичим қийналиб! Болаларим… Қандай энди ёлғон гапириб қўйиб, ёлғон тарбия бераман!\nСудья: Зокирова, биз ҳамманинг кўрсатмасини эшитяпмиз. Сизга ўхшаб митингга кириб қолган, Тешиктошга борган, Қирғизистонга борган фуқаролар кўп. Ҳаммасининг кўргазмасини эшитяпмиз. Ҳаммасининг кўргазмасига қараб баҳо берамиз. Сиз ҳам кўргазма беряпсиз, бошқалар ҳам кўргазма беряпти. Ҳаммасининг кўргазмасини эшитяпмиз. Сизга ўхшаб митингга кирганлар ҳам кўп, Тешиктошга қараб кетганлар ҳам кўп, Қирғизистонда бўлганлар ҳам кўп. Ҳаммасини сўраяпмиз. Бирортасини қолдирганимиз йўқ. Ўтиринг, марҳамат.\nPrevious postЯҚИН ЎТМИШИМИЗДА НИМАЛАР ҲАҚИДА ЁЗГАНДИК?\nNext postАзам Фармонов: “Спаси меня, Пан Ги Мун” (2015)


Фото: Миллиардерлар эгалик қилувчи 6 та ҳашаматли уй - Daryo\n19:53, 17.05.2020 92761\nФото: Миллиардерлар эгалик қилувчи 6 та ҳашаматли уй\nУй — бу инсон шахсиятининг бир қисми. Деворлар ранги, эшик тутқичлари, ёритгичлар сизнинг дидингиздан, шунингдек, даромадингиздан далолат беради, деб ёзади GQ нашри.\nҚуйида дунёдаги энг ҳашаматли ва қимматбаҳо уйлар ҳақида маълумотлар келтирилади.\nМумбайдаги «Антилия» қасри. Нархи — 2 миллиард доллар Эгаси — Мукеш Амбани\nҲиндистоннинг энг бадавлат фуқароси Мукеш Амбани сайёрадаги энг ҳашаматли уйлардан бирига эгалик қилади. Уй 27 қаватдан иборат ва унда тўққизта тезюрар лифт ишлайди.\nКўп қаватли гаражда эса 168 та машинага жой бор. Агар меҳмонлар вертолётда келмоқчи бўлса, унда бу ерда учта вертолёт сиғадиган майдон бор. Уйда баллар ўтказиладиган зал, театр, спа, ибодатхона ва бир неча қишки боғлар бор.\nНью-Йоркдаги Марказий боғ кўриниб турадиган пентхаус. Нархи — 240 миллион доллар Эгаси — Кеннет «Кен» Гриффин\nКеннет Гриффин — америкалик инвестор, миллиардер ва Citadel компанияси асосчиси. У ушбу пентхаусни 2019 йилда сотиб олган.\nПентхаус уч қаватда жойлашган, унинг умумий майдони 2137 квадрат метрни ташкил этади. Унда 16 та ётоқхона, 17 та ваннахона ва бешта балкон бор.\nЛос-Анжелесдаги The Manor қасри.\nНархи — 120 миллион доллар\nЭгаси кимлиги номаълум\nБу Лос-Анжелесдаги энг катта уй бўлиб, унинг умумий майдони 5203 квадрат метрни ташкил этади. Унда 123 та хона, 14 та ётоқхона ва 27 та ваннахона бор. Уйда гўзаллик салони, тунги клуб ва сартарошхона ҳам бор. Уй ҳовлисида 202 сотихли боғ жойлашган. Боғда теннис корти ҳам қурилган. 2019 йилгача уйда Петра Экклстоун исмли аёл яшаган.\nБеверли-Хиллздаги қаср. Нархи — 71 миллион доллар Эгаси — Гаррет Кэмп\nUber асосчиларидан бири Гаррет Кэмп бу уйни 2019 йилда харид қилган. Уйнинг умумий майдони 1115 квадрат метрни ташкил этади. Уйда ярми ер остида жойлашган автомобиллар галереяси ва чексиз бассейн бор.\nКалифорниядаги пляжли уй. Нархи — 43 миллион доллар Эгалари — Билл ва Мелинда Гейтс\n2020 йилнинг апрелида ушбу қаср Билл ва Мелинда Гейтслар томонидан сотиб олинган. Пляжли уй сокин атмосферага эга.\nВертолёт майдонига эга пентхаус. Нархи — 20 миллион доллар Эгалари — Девид ва Виктория Бекхэм.\nУшбу пентхаус One Thousand Museum биносида жойлашган, унинг томида эса вертолёт қўнишга мўлжалланган майдон бор.\nМайамидаги ушбу осмонўпар бино Zaha Hadid Architects лойиҳаси бўйича қурилган, эр-хотин Бекхэмлар уйни 2019 йилда сотиб олган.\nФото: Дунёдаги энг ёш миллиардер аёл Кайли Женнер қандай уйда яшайди?\n12:47 Бугун 393\n12:35 Бугун 1810\n12:25 Бугун 2119\n12:22 Бугун 1753\n16:44, 02.06.2020 140234\n07:53 Бугун 119952\n02:33, 03.06.2020 111055\n19:44, 03.06.2020 105509


Трампнинг ғазаб оловини ёлқинлантирган китоб - Parstoday\nЖорий йил январ ойининг бошларида журналист Майкл Вулффнинг АҚШ президенти Дональд Трампга бағишланган "Олов ва ғазаб: Трампнинг Оқ уйида” (Fire and Fury: Inside the Trump White House) деб номланган асари сотувга чиққанининг илк кунларидан бестселлерга (кўп нусхада сотилувчи китобга) айланди.\nВашингтон китоб сотувчи дўконларда ҳам ушбу китобнинг барча нусхалари бир фасда сотилди ва уша кундан бошлаб кўп сотилувчи нодир китобга айланиб қолди. Америка президенти Дональд Трамп ва унинг вакиллари бир неча кун олдин нашр этилишининг олдини олишга сайъ-ҳаракат қилган китобнинг номи “Олов ва ғазаб: Трампнинг Оқ Уйида” деб номланади. Бу китоб Трампнинг олиб бораётган фаолияти ва шахсиятини танқид остига олади. Шунингдек Трампнинг президентлик лавозимида ишлаган дастлабки йили жиддий танқид остига олинган. Китобнинг муаллифи унинг китоби 18 ой давомида президент ва унинг етакчи расмийлари билан олиб борилган 200-та сўҳбатлар асосида таълиф этилган ва “Дональд Трамп”-нинг президентлик поёнигача бўлган даврни ўзига қамраб олади деб фикр билдиради. Майкл Вулф ЭнБиСи телевизиони билан қилган ўз сўҳбатида кўп нусхада сотувга кетган ўзининг китоби ҳақида киноя билан Трампдан миннатдорчилик билдирди ва “Трамп фақат китобимни сотишга менга кўмак бермайди, балки мен ёзган нарсаларнинг ҳақиқат эканлигини ҳам тасдиқлайди. Америка президенти бир китобнинг нашр этилиши олдини олишга сайъ-ҳаракат қилиши жуда ғалати туюлади”,-деб айтди.\nМайкл Вулф “Олов ва ғазаб: Трампнинг Оқ Уйида” номли китобида Оқ Уйнинг айрим расмийлари, жумладан АҚШ президенти собиқ маслаҳатчиси Стивен Бэннон хотиралари асосида ёзилган бўлиб, унда Трамп оиласи ва Оқ уйга беркинган кўплаб сирлар ҳақида маълумотлар келтиради. Жумладан Трамп Оқ Уйда бир боладек хатти-ҳаракат қилиши ва амалда бир мамлакатда раҳбарлик қилиш қудратига эга эмаслигини фош этади. Трампнинг етакчи иқтисодий маслаҳатчиси Гари Коэн ҳам бу китобда ифшогарлик билан Трамп ҳеч нарсани, жумладан қисқа, оддий ҳисоботлар ва бир саҳифа хотираларни ҳам мутолаа этмайди. У дунё раҳбарлари билан ўтказиладиган муҳим йиғилишлар ўртасида уйқудан тўради. Чунки у чарчаб қолади ва зерикади,-деб айтади.\nМайк Вольф шундай идеяни илгари сурадиким, менинг назаримда бу ерда иккита муҳим мавзў бор. Биринчиси бу Дональд Трамп ҳеч нарсани яна бир бор таъкидлайман ҳеч нарсани мутолаа этмайди. Агар сиз Америка президенти билан бирга ишласангиз сиз учун вужудга келадиган ажойиб бир қийинчилик бу қандай қилиб унга бир маълумотни етказишингиздир. Иккинчи мушкулот ҳам шундан иборатким, Трамп нафақат муоталаа этмайди, балки сизнинг сўзларингизга ҳам эътибор бермайди. Сиз Трампга ҳеч нарса айтолмайсиз. Шунинг учун бу масала уша биринчи кундан бошлаб президентнинг бўҳронига айланиб қолди. Президентлик сайловларида Трампнинг ғалаба қозонишини унинг стратегиясига боғлиқ деб биладиган собиқ етакчи маслаҳатчи Стивен Бэннон бу китобда Трампга қарши ифшогарлик қилиб, Америка президентини руҳий барқарорликка эга бўлмаган шахс унвонида эслатиб ўтади. Бэнноннинг нақлига кўра, бу китобда Трамп эгоизм ва худбинликка айбланадиким, ўзининг тасвиридан бошқа ҳеч нарса у учун муҳим эмас. Бэнноннинг фикрига кўра, Трамп ўз номини сотиш билан ҳар куни олдинги даврдан ҳам бойроқ бўлган ва унинг номини меҳмонхоналар, казинолар ва голф уйнаш майдонларида мушоҳада этишингиз мумкин. Албатта у бундан олдин уйнаган телесериаллардек Оқ Уйда ҳам шундай амал қилмоқда. У “Шогирд ёки иш ўрганувчи” сериалида “Буни ишдан бушатинг” машҳур сўзидан фойдаланарди. Энди Бэнноннинг айтишича, Трамп ўзини оғир кунларнинг шахсияти этиб кўрсатиши учун уша сериалнинг услубида амал қилиб, бошқаларни ишдан бушатмоқда.\n“Олов ва ғазаб: Трампнинг Оқ Уйида” китобининг нашрдан чиқиши Трампнинг жиддий аксуламал кўрсатиши билан юзмаюз бўлди ва Дональд Трампнинг ҳуқуқ масаласи бўйича вакиллари бу китобнинг тарқалишининг олдини олишга кўп сайъ-ҳаракат қилишди. Америкалик тарихчи Тим Нафтали Трампнинг хитти-ҳаракатлари ва ушбу китобнинг нашр этилишига қарши кўрсатган аксуламали ҳақида СиЭнЭн билан қилган ўз сўҳбатида шундай деди: “Дональд Трампнинг нотуғри сайъ-ҳаракатларини кўрсатиш учун бу китобни нашр этишга эҳтиёж йўқ эди. Америка президенти бу китобга аҳамият қаратмаслик ўрнига унга туғридан туғри ҳужум қилди. Чунки ўзини назорат қила олмайди.”\nАлбатта Оқ Уйнинг ичидаги сир-асрорларни ифшогарлик қилиш фақат Дональд Трамнинг шахсиятига тегишли бўлиб қолмайди, балки Американинг сиёсий фазосидаги мавзўларга ҳам ишора этилади. Ҳозирги кунда Америка президентлик сайловларида русларнинг аралашуви мизони ҳақида терговчи Миллернинг олиб бораётган текширувлари Америкадаги баҳс-мунозараларнинг мавзўсига айланиб қолган. Агарчи бу китобда Дональд Трампга туғридан туғри ишора этилмаган бўлсада, аммо бу китобнинг муаллифи Вулф Бэнноннинг нақлига таяниб, президентнинг фарзанди Дональд Жуниор Трамп руслар билан алоқаси бор эди ва у милодий 2016 йилги сайловолди рақобатларида олиб борилган ушбу мулоқотни “хоинлик” ва “ватанпарварликка зидд бўлган хатти-ҳаракат” деб тавсиф беради. Дональд Трамп бу изҳоротларга аксуламал кўрсатиб Бэннон ўз ақлини қўлдан бой берган деб айтди.\nЯнвар 18, 2018 18:04 Asia/Tashkent


Газета Норма маслахатчи / 2015 год / № 15 / АвтоНорма\nЙил бошида мен авария иштирокчиси бўлдим. 3 та енгил автомобиль тўқнашиб кетди. Менинг автомашинам энг охирида эди. Суд мени ЙТҲда айбдор деб топди. Унинг қарори устидан қандай қилиб апелляция ёзишим мумкин?\nК.Р., ўн йиллик стажга эга ҳайдовчи.\n– Афсуски, сиз қандай – маъмурий ёки жиноий жавобгарликка – тортилганлигингизни кўрсатмагансиз. Йўл-транспорт ҳодисасида (ЙТҲ) айбдорликда иккала ҳолат бўлиши мумкин. Маъмурий жавобгарлик тўғрисидаги кодекснинг (МЖТК) XI бобида транспортдаги, йўл хўжалиги ва алоқа соҳаларидаги ҳуқуқбузарликлар учун маъмурий жавобгарлик назарда тутилган. Жиноят кодексининг (ЖК) XVIII бобида эса транспорт ҳаракати ва ундан фойдаланиш хавфсизлигига қарши жиноятлар учун жавобгарлик назарда тутилган.\nАгар сизни маъмурий жавобгарликка тортган бўлишса, МЖТКнинг XXIV бобига мувофиқ судьянинг маъмурий ишлар бўйича қарори устидан туман (шаҳар) суди раисига ёки юқори турувчи судга шикоят берилиши мумкин. Шикоят қарор чиқарган суд орқали берилади, у шикоятни олгач, уни 3 сутка ичида иш билан бирга шикоятни кўриб чиқиш ҳуқуқига эга бўлган органга (мансабдор шахсга) юборади. Апелляция бевосита шикоят йўлланган судга юборилиши ҳам мумкин.\nШикоят эркин шаклда тузилади. Ўнгдаги юқори томонда қуйидагилар кўрсатилади: у йўлланган суднинг номи; шикоят юбораётган шахс тўғрисидаги маълумотлар, унинг процессуал ҳолати (айбдор, жабрланувчи ва бошқалар), яшаш жойи ёки турган ери, телефон рақами.\nПастида шундай ёзилади: «Маъмурий ҳуқуқбузарлик тўғрисидаги иш юзасидан чиқарилган қарор хусусида шикоят». Сўнг қуйидагилар кўрсатилади: қарор чиқарган суднинг номи, у чиқарилган сана, шахс ҳуқуқбузарликни содир этишда айбдор деб топилган модда ва маъмурий жазо тури.\nУндан кейин, сизнинг фикрингизча, суд қарорининг нотўғрилиги нимадалиги тўғрисида важлар ва илтимосингиз моҳияти баён этилади. Имкони борича ўз талабларингизни асослайдиган далилларни кўрсатиш, шикоятга суд қарори ва бошқа ҳужжатларнинг нусхаларини илова қилиш керак. Қуйида шикоят берилган сана ва шикоят қилувчининг имзоси қўйилади.\nМаъмурий ҳуқуқбузарлик тўғрисидаги иш юзасидан чиқарилган қарор хусусида шикоят берган шахс давлат божи тўлашдан озод этилади.\nАгар шахс ФК бўйича жавобгарликка тортилган бўлса, у ҳуқуқбузар эмас, балки судланувчи ҳисобланади. Жиноят процессуал кодексининг 497-3-моддасига кўра у суднинг ҳал қилув қарори (ҳукми) устидан унга ҳукм нусхаси топширилган кундан бошлаб 10 сутка ичида апелляция тартибида шикоят қилишга ҳақлидир.\nАпелляция шикояти ҳукм чиқарган суд орқали берилади. Унинг берилиши суднинг ҳал қилув қарорини ижро этишни тўхтатади.\nАпелляция шикоятида қуйидагилар келтирилиши керак:\n1) шикоят, протест йўлланган суднинг номи;\n2) шикоят берган шахс тўғрисидаги маълумотлар, унинг процессуал ҳолати, яшаш жойи ёки турган ери;\n3) ҳукм чиқарган суднинг номи, у чиқарилган сана, унга нисбатан чиқарилган ҳукм устидан шикоят қилинаётган ва протест келтирилаётган шахс тўғрисидаги маълумотлар;\n4) шикоят қилаётган (протест келтираётган) шахснинг, унинг фикрича, ҳукмнинг ёки бошқа ҳал қилув қарорининг нотўғрилиги нимадалиги хусусидаги важлари ва унинг илтимоси моҳияти;\n5) у ўз талабларини асослаётган ва апелляция инстанцияси суди ўрганиши керак бўлган, шу жумладан илгари биринчи инстанция судида ўрганилмаган талабларини асослайдиган далиллар;\n6) шикоятга (протестга) илова қилинаётган материаллар рўйхати;\n7) шикоят (протест) берилган сана ва уни берган шахс имзоси.\nПрочитано: 3440 раз(а)\n2019-11-09 14:05:22, Гость_:\nбаракатопкур агар шахс ФК буйича жавобгарликка тортилган булсамас ЖК буйича деб узгартириб куйила


МҚКҚ носоз ҳисоблагичлар масаласини ҳал этиш учун ташаббускор гуруҳ тузишни таклиф қилди - Anhor\nAnhor Все посты МҚКҚ носоз ҳисоблагичлар масаласини ҳал этиш учун ташаббускор гуруҳ тузишни таклиф қилди\nАгар истеъмолчиларда электр энергиясидан ҳақиқий фойдаланиш кўрсаткичлари тўғри ҳисобланаётганига доир шубҳалар юзага келса, унда истеъмолчилар ўз ҳисобидан такрор текширув ишларини ўтказиш учун ТЭТда ариза қолдиришлари мумкин\nМонополияга қарши курашиш қўмитаси янги ҳисоблагичлар нотўғри ишлаётгани қайд этилган манзиллар бўйича қўмита вакиллари билан жойларга чиқадиган ташаббускор истеъмолчилар гуруҳини йиғишни таклиф қилмоқда.\nҚўмитада қайд этишларича, янги ўрнатилган ва ўрнатиладиган электр энергиясини ҳисоблаш асбоблари “Ўзбекэнерго” АЖ томонидан техник талабларга мувофиқ харид қилинган, сертификатлаштирилган ва тегишли тарзда текширилган.\nАгар истеъмолчиларда электр энергиясидан ҳақиқий фойдаланиш кўрсаткичлари тўғри ҳисобланаётганига доир шубҳалар юзага келса, унда истеъмолчилар ўз ҳисобидан такрор текширув ишларини ўтказиш учун ТЭТда ариза қолдиришлари мумкин.\n«Бу ҳолда ТЭТ ҳисоблагични ечиб олади, шундан сўнг уни “Ўзстандарт”га олиб боришингиз ва хизматларга тўлаган ҳолда қайта текширтиришингиз мумкин. Шу тариқа, сизни ҳеч ким алдамаётганига ишонч ҳосил қиласиз. Акс ҳолда, сиз зарарни компенсация қилган ҳолда ҳисоблагични алмаштириш талаби билан мурожаат қилишингиз мумкин», – дея қайд этишди Монополияга қарши курашиш қўмитасида.\nАмалдорларга хусусий ОАВни ташкил қилиш тақиқланиши мумкин


ЮРТИМИЗ БОКСЧИЛАРИ ОСИЁДА БИРИНЧИ\nТаиландда бокс бўйича XXX Осиё чемпионати якунланди. Мусобақа иштирокчилари Ислом Каримов номидаги Тошкент халқаро аэропортида тантанали кутиб олинди.\nУшбу мусобақада қитъамизнинг 34 мамлакатидан 300 нафардан зиёд чарм қўлқоп устаси совринли ўринлар учун кураш олиб борди. Эркаклар ўртасида 192 нафар, аёллар ўртасидаги беллашувларда эса 112 нафар спортчи иштирок этди. Юртимиз шарафини эса 19 нафар спортчимиз (10 нафари эркаклар, 9 нафари аёллар) ҳимоя қилди.\nЎзбекистон терма жамоасига илк олтин медални Мудофаа вазирлиги спорт клуби аъзолари – Нодиржон Мирзаҳмедов (49 кг вазнда) ҳамда Миразиз Мирзахалилов (56 кг вазнда) тақдим этди. Шунингдек, Мудофаа вазирлиги спорт клуби аъзолари – Шукур Раҳимов (52 кг вазнда) ҳамда Ёдгорой Мирзаева (57 кг вазнда) 3-ўринни эгаллаб, бронза медални қўлга киритди.\nНодиржон Мирзаҳмедов, Миразиз Мирзахалилов, Бобо Усмон Ботуров ва Баҳодир Жалолов томонидан қўлга киритилган 4 та олтин, Санжар Турсуновнинг кумуш ва Шукур Раҳимовнинг бронза медали бизни мусобақада якка пешқадамга айлантирди.\n– Бу каби чемпионатларга кучсизлар бормайди, – дейди Нодиржон Мирзаҳмедов. – Эркаклар ўртасидаги баҳслар якунига кўра, умумжамоа ҳисобида биринчи ўринни эгалладик. Юртимиздан борган спортчилардан ташқари Қозоғистон 2 та, Ҳиндистон, Мўғулистон, Тожикистон ҳамда Жанубий Корея вакиллари биттадан олтин медални қўлга киритдилар. Мусобақада қатнашган 18 мамлакат спортчилари ўз юртларига медалсиз қайтганини инобатга олсак, эришилган натижалар ёмон эмас. Келгусида бундан-да юксак марраларни кўзлаганмиз.\nОсиё бокс конфедерациясининг 2018 йил якунларига кўра, энг яхшиларга аталган эсдалик совғалари юртдошларимизга насиб қилган эди. Жорий йилда ҳам Осиёда йилнинг энг яхши федерацияси учун аталган совринни Ўзбекистон бокс федерацияси вакиллари қабул қилиб олди. Исроил Мадримов эса Осиёнинг энг яхши боксчиси деб топилди.


Ўзбекистон халқ шоири Ҳалима Худойбердиева 71 ёшида вафот этди - Daryo\n09:43, 18.08.2018 99002\nЎзбекистон халқ шоири Ҳалима Худойбердиева 71 ёшида вафот этди\nЎзбекистон халқ шоири Ҳалима Худойбердиева 17 август куни 71 ёшида вафот этди. Бу ҳақда ЎзА маълум қилди.\nҲалима Худойбердиева 1947 йил 17 майда Сирдарё вилоятининг Боёвут туманида дунёга келганди. Тошкент давлат университетининг журналистика факультетини тугатган (1972).\n«Саодат» журналида адабий ходим, бўлим мудири (1972—75), бош муҳаррир ўринбосари ва бош муҳаррир (1982—94), Ёшлар нашриётида бўлим мудири (1978—82), Ўзбекистон Хотин-қизлар қўмитаси раиси (1990—94), «Ёзувчи» нашриётида етакчи муҳаррир (1996—98), «Санам» журналида бош муҳаррир ўринбосари (1998—2003), 2004 йилдан «XXI аср» газетасида бўлим муҳаррири бўлиб ишлаган.\nҲалима Худойбердиеванинг шеърлари кўплаб хорижий тилларга таржима қилинган. Тўфон Миннуллиннинг «Алла» песаси унинг таржимасида Ўзбек Миллий академик драма театри саҳнасида қўйилганди. Фазу Алиева, Силва Капутикян, Иброҳим Юсупов ижодидан таржималар қилган.\nҲалима Худойбердиев биринчи чақириқ Олий Мажлис депутати, Ҳамза номидаги Ўзбекистон Давлат мукофоти лауреати (1990) эди.\n15:51, 08.11.2021 83282\n«Парвона» спектаклида Юлдузхон образини яратган актриса Шукуржон Сафаева ҳозир қаерда?\n15:49, 16.11.2021 70044\n20:22, 26.11.2021 16564\n14:29 Бугун 588\n14:26 Бугун 281\n13:58 Бугун 1352\n13:45 Бугун 7452\n09:06, 30.11.2021 102926\n18:20, 01.12.2021 99869\n07:05, 01.12.2021 89568\n09:50, 01.12.2021 76227


Андижон шаҳрида “Тиббиёт, биология, биофизика ва биохимиянинг долзарб муаммолари”мавзусида иқтидорли талабалар ва ёш олимларнинг инглиз тилидаги илмий-амалий видеоконференциясини ўтказиш тўғрисида - Ўзбекистон Республикаси Соғлиқни сақлаш вазирлиги\nАндижон шаҳрида “Тиббиёт, биология, биофизика ва биохимиянинг долзарб муаммолари”мавзусида иқтидорли талабалар ва ёш олимларнинг инглиз тилидаги илмий-амалий видеоконференциясини ўтказиш тўғрисида\nАндижон шаҳрида “Тиббиёт, биология, биофизика\nва биохимиянинг долзарб муаммолари”мавзусида\nиқтидорли талабалар ва ёш олимларнинг инглиз\nтилидаги илмий-амалий видеоконференциясини\nЎзбекистон Республикаси Соғлиқни сақлаш вазирлиги Андижон давлат тиббиёт институтининг 2013 йил 9 февралдаги 06/152-сонли хатини инобатга олган ҳолда, “Обод турмуш йили”га бағишланган иқтидорли талабалар ва ёш олимларни илмий ишлари натижалари бўйича тажриба алмашишини таъминлаш мақсадида\n1. 2013 йил 19 апрель куни Андижон Давлат тиббиёт институтида “Тиббиёт, биология, биофизика ва биохимиянинг долзарб муаммолари” мавзусида иқтидорли талабалар ва ёш олимларнинг инглиз тилидаги илмий-амалий видеоконференцияси ўтказилсин.\n2. Конференцияга тайёргарлик кўриш ва уни ўтказиш масъулияти вазирликнинг Фан ва ўқув юртлари Бош бошқармаси (Ш.Э.Атаханов) ва Андижон давлат тиббиёт институти (А.К.Шадманов) юклатилсин.\n3. Олий таълим муассасалари раҳбарларига:\n- Илмий маърузалар тақдимот кўринишида Андижон давлат тиббиёт институтининг электрон манзилига (E mail: agmi-361@rambler.ru) юборилиши таъминлансин;\n- видеоконференция ўтказилиши режалаштирилган жойлар жорий йилнинг 18 апрель куни иш жараёнига тайёрлансин;\n- 2013 йил 19 апрель соат 10.00 да ҳар бир муассаса видеоконференция залида ёш олимлар кенгаши аъзолари, катта илмий ходимлар изланувчи институти ходимлари, мустақил изланувчи ёш олимлар, магистрлар ва иқтидорли талабалар иштироки таъминлансин.\n4. Мазкур фармойиш ижросини назорати вазирилик Фан ва ўқув юртлари Бош бошқармаси бошлиғи Ш.Э.Атаханов зиммасига юклатилсин.\nВазирнинг биринчи ўринбосари А.А.Худаяров\nҲужжат рақами: 285\nҚабул қилиниш санаси: 27.02.2013


АҚШ ўз таянчини намойиш қилади\n16 апрел 2021, Тошкент вақти: 08:01\nУкраинадаги сиëсий кучлар¸ хусусан президентликка даъвогар Бош вазир Тимошенко хоним ҳам¸ АҚШ қўлловига муҳтождир.\nАҚШ вице-президенти Жозеф Байден ўзаро муносабатларни янада яқинлаштириш мақсади билан Украина ва Грузияга уч кунлик сафарини Киевдан бошлади.\nАҚШ вице президенти Жозеф Байден Киевга ташрифининг биринчи кунида Украина президенти Виктор Юшченко билан учрашди.\nМузокаралардан сўнг ўтказилган матбуот анжуманида Жозеф Байден ташрифдан кўзланган мақсадга тўхталди.\n- Жаноб президент. Мен Киевга, бошқалар нотўғри тушунмаслиги учун шуни аниқ айтмоқчиман, Қўшма Штатлар Украинанинг кучли, демократик ва гуллаб-яшнаган давлат бўлишини хоҳлашини билдириш учун келдим, деди АҚШ вице-президенти.\nУкраина НАТО га аъзо бўлиш ва Ғарб давлатларига интеграциялашув йўлида саъй-ҳаракат қилиб келмоқда. Матбуот анжуманида президент Юшченко Украина ўз хавфсизлигини Ғарбга яқинлашув орқали таъминлаш қарорида қатъий эканини яна бир бор таъкидлади:\n- Миллий хавфсизлик қонунимизда қайд этилганидек, Евро-Атлантика тизимлари Украина миллий хавфсизлигини таъминлашнинг энг мақбул йўлидир, деди Украина президенти Виктор Юшченко.\nВице-президент АҚШ Украина суверенлигини ва ўз йўлини ўзи танлаш ҳуқуқини ҳурмат қилиши ва бу борада Киевни қўллаб-қувватлашда давом этажагини таъкидлади:\n- Қўшма Штатлар Украинанинг суверенлиги, мустақиллиги ва эркинлигини ҳамда қайси иттифоққа қўшилиш ҳақида ўзи қарор қабул қилиши ҳуқуқини қўллаб-қувватлайди, деди АҚШ вице президенти.\nЎз навбатида Виктор Юшченко АҚШ Украинанинг НАТО га қўшилиши ва Ғарбга интеграциялашувини қўллаб келаётгани учун АҚШ вице-президентига миннатдорлик билдирди.\n- Евро-Атлантика блокига қўшилишда бизни доим қўллаб-қувватлаб келаётгани учун мен Қўшма Штатларга миннатдорлик билдираман, деди Украина президенти.\nУкраина қатор муаммоларга дуч келаётганига қарамай, Жозеф Байден Киевга хушхабар олиб келди. У АҚШ-Россия муносабатларини яхшилаш Украинанинг НАТО га қўшилиши ва Ғарб билан интеграциялашуви йўлидаги ҳаракатини қўллашдан воз кечиш эвазига бўлмаслигини айтди.\n- Жаноб президент, биз Россия билан муносабатимизни қайта кўриб чиқмоқчимиз. Мен сиз ва барча Украина халқини ишонтириб айтаманки, бу жараëн Украина зарарига бўлмайди. Аксинча, мен бу Украина учун фойдали бўлишига ишонаман, деди АҚШ вице- президенти Жозеф Байден.\nГрузия ҳам Украина каби бир неча йилдан бери НАТОга аъзо бўлиш учун саъй-ҳаракат қилиб келмоқда.\nАҚШ вице-президенти Жозеф Байденнинг 22 – 23 июл кунлари Грузияга ташрифи чоғида ҳам Украинадаги каб баёнотлар бериши кутилмоқда.\nМосква расмийлари Украина ва Грузиянинг НАТО га қўшилиш истиқболига кескин қаршилик кўрсатиб келмоқда.


Чойнинг кутилмаган фойдаси айтилди - Zamin.uz\nҒарбий Австралия университети олимларининг аниқлашича, кунига бир чашка чой ичиш ёки бир ҳовуч мева истеъмол қилиш юрак-қон томир касалликлари хавфини камайтиради. Бу ҳақда Kun.uz нашри хабар бермоқда.\nМутахассислар ХХ асрнинг 90-йилларида бошланган Danish Diet, Cancer and Health Study узоқ муддатли тадқиқотда иштирок этган 53 минг киши ҳақидаги маълумотни таҳлил қилишди. Кўнгиллилар озиқ-овқат анкетасини тўлдиришди, унда улар қандай маҳсулотларни истеъмол қилишгани ва буни қанчалик тез-тез амалга оширишганини кўрсатишди. Синовда қатнашганларнинг саломатлиги 23 йил давомида кузатилган. Ушбу муддат тугаганидан сўнг, 12 минг иштирокчида юрак ишида камчиликлар аниқланди.\nМаълум бўлишича, кунига тахминан 500 миллиграмм флавоноидлар истеъмол қилган кўнгиллиларда юрак ишемик касаллиги, инсульт ва артериялар периферияси хасталигининг ривожланиш хавфи анча паст бўлган. Шу билан бирга, яллиғланишга қарши хусусиятларга эга бўлган флавоноидларнинг керакли миқдори бир чашка чой, черника ҳамда бошқа маҳсулотларда мавжуд. Бироқ, чекиш ва спиртли ичимликлар истеъмол қилиш фойдали таъсирга эришиш учун зарур бўлган флавоноидлар миқдорини ошириб юборади.\nЧой мева университети олимлари “Замин” янгиликларини “Одноклассники”да кузатиб боринг\n19-12-2019, 21:33, Жамият\n17-12-2019, 14:33, Жамият\n5-06-2019, 23:33, Жамият\n23-05-2016, 12:03, Жамият


Тарафлар нотурар жойнинг ижара шартномасини туздилар. Шартноманинг амал қилиш муддати тугагач, ижарага олувчи жойдан фойдаланишда давом этади, ижарага берувчи эса эътироз билдирмайди. Бундай вазиятда нималарни инобатга олиш лозим? Ижара шартномаси муддатини узайтиришга оид жиҳатларни юридик масалалар бўйича «Норма» эксперти Олег ЗАМАНОВ тушунтириб берди.\nБошқалардан ташқари, шартномада уни бажариш муддатлари белгиланади . Мажбурият, қоида тариқасида, унинг лозим даражада бажарилиши билан бекор бўлади . Ижара билан бўлганидек, мажбуриятлар узоқ муддатли тусга эга бўлса, тарафлар белгилаган муддат тугагач, улар бажарилган деб ҳисобланади.\nдастлабки шартномадаги ижара муддати тўғрисидаги шартга ўзгартириш киритишлари керак. Шартнома қандай шаклда тузилган бўлса, уни ўзгартириш ёки бекор қилиш тўғрисидаги келишув ҳам шундай шаклда амалга оширилади . Шартнома тарафларидан лоақал биттаси юридик шахс бўлса, муддатидан қатъи назар, мулкий ижара шартномаси ёзма шаклда тузилади . Яъни ижара шартномасига қўшимча келишувни ёзма равишда расмийлаштиришингиз керак;\nмуддатидан ташқари бошқа шартлар (ижара тўлови миқдори, ижарага олинадиган майдон, тарафларнинг мажбуриятлари ва ҳ.к.) ҳам ўзгарса, янги ижара шартномасини тузишлари мақсадга мувофиқ. Бунда ижарага олувчи янги муддатга ижара шартномасини тузишда устувор ҳуқуққа эга бўлишини назарда тутинг .\nИжара шартномаси тузилмагани учун жавобгарлик\nФақат фуқаролар – жисмоний шахслар ўртасида бино, иншоот ёки уларнинг бир қисми, турар жойнинг ижара шартномаси тузилмагани учун маъмурий жавобгарлик назарда тутилган . Ташкилотга жарима солинмайди. Бироқ қуйидагилар нуқтаи назаридан юридик шахс учун шартнома бўлгани муҳим аҳамиятга эга эканлигини унутманг:\nбухгалтерия ҳисоби – шартнома асосида хўжалик операциялари (ижара тўлови) амалга оширилади ва бошланғич ҳисоб ҳужжатлари (ҳисобварақ-фактуралар) тузилади;\nсолиқ солиш – кўчмас мулк жойлашган жойга қараб хизматларни реализация қилиш жойи белгиланади . Солиқ ставкаларини қўллашнинг ўзига хос хусусиятлари амал қилади ;\nбошқа ижарага олувчилар билан ўзаро муносабатлар (битта ҳудудда бир нечта ижарага олувчи бўлса) – шартномада уларнинг ҳар бири ижарага оладиган кўчмас мулкнинг умумий майдони ва таркиби (артикуллари) кўрсатилади;\nиккиламчи ижара шартлари, ижара шартномасида бунга йўл қўйилган бўлса, – иккиламчи ижара муддати, мисол учун, ижара муддатидан ошиши мумкин эмас ;\nҳуқуқ ва манфаатларни судда ҳимоя қилиш – даъво аризасига даъво талаблари қўйилишига асос бўлган ҳолатларни тасдиқловчи ҳужжатлар илова қилинади . Контрагент мажбуриятларни зиммасига олгани хусусидаги далилларини тақдим этмай, уларни бузганини исботлаш жуда мушкул. Тузилмаган шартномани эса муддатидан олдин бекор қилишнинг умуман имкони йўқ.\nРўйхатдан ўтказиш керакми ёки тасдиқлаш\nБир йилдан ортиқ муддатга тузилган шартнома бўйича бино ва иншоот ёки уларнинг бир қисмини ижарага бериш ҳуқуқи давлат рўйхатидан ўтказилиши лозим . Шу сабабли ижара шартномасининг муддати узайтирилгач унинг умумий муддати ёхуд янги тузилган шартнома муддати 12 ойдан ошса, уларни рўйхатдан ўтказиш керак бўлади.\nИжара шартномасини давлат рўйхатидан ўтказиш тўғрисидаги ариза билан ким мурожаат қилиши шартлиги, буни қанча муддатда амалга ошириш лозимлиги қонун ҳужжатларида кўрсатилмаган. Тарафлар бу ҳақда ўзлари келишиб олишлари мумкин.\nИжарани рўйхатдан ўтказиш учун БҲМнинг 1,25 баравари миқдорида йиғим ундирилади . Ариза давлат хизматлари маркази ёки ЯИДХП орқали берилади. Кўчмас мулк объектларига бўлган ҳуқуқларнинг давлат реестрига тегишли ёзув қайд этилади, ариза берувчи эса ўз хоҳишига кўра электрон ёки қоғоз шаклида ундан кўчирма олади.\nКўчмас мулкнинг ижара шартномалари нотариал тартибда тасдиқланмайди. Ушбу талаб 2019 йил 1 январдан бекор қилинган .\nФақат фуқаролар ўртасида тузиладиган кўчмас мулкнинг (бино, иншоот ёки уларнинг бир қисми, турар жой) ижара шартномалари нотариус ўрнига солиқ органларида ҳисобга қўйилиши шарт . Юридик шахсларнинг битимда иштирок этиши ҳақида сўз бораётган бўлса, шартномани солиқ органида ҳисобга қўйиш керак эмас. Кўчмас мулк ижара шартномаларини давлат солиқ хизмати органларида мажбурий ҳисобга қўйиш тартиби тўғрисида Низом юридик шахсларга нисбатан татбиқ этилмайди.\nИжара тўлови миқдори қандай белгиланади\n– Ушбу масала ижарага берувчининг тоифаси ва мулкчилик шаклига боғлиқ.\nИжарага берувчи жисмоний шахс бўлса, ойлик ижара тўлови 2020 йил учун белгиланган нотурар жойнинг 1 м2 учун энг кам ставкалардан келиб чиқиб ҳисобланади : Тошкентда – 25 минг сўм, Нукусда ва вилоят марказларидаги шаҳарларда – 15 минг сўм, бошқа аҳоли пунктларида – 6,5 минг сўм.\nДавлат кўчмас мулкидан фойдаланганлик учун ижара тўловининг энг кам ставкалари ҳам мавжуд. Улар ҳудудлар ва иқтисодиёт тармоқлари кесимида тасдиқланади. 2020 йилда амал қиладиган давлат мулкининг ижара ставкалари билан бу ерда танишиш мумкин.\nИжарага берувчи юридик шахс бўлиб, ижарага олинаётган объект эса давлат мулки бўлмаса, тарафлар исталган ижара тўлови миқдорини белгилайдилар, сумма тарафларнинг келишувига кўра белгиланади.


05:00 / 09.01.2017 1875 pdf Ўқиш режими + -\n...Исломни «севган кишиси» туфайли қабул қилган қизлар ҳам анчагина. Баъзи экспертлар бундайларни янги динга кирганлар қаторида юзлаб, ҳатто минглаб рўйхатга киритиб қўядилар. Аммо бундай статистика ҳар доим ҳам ўринли бўлавермайди, чунки уларнинг ичида Исломни бўлажак куёвнинг ота-боболари бир пайтлар ўйлаб топган, эндиликда эса кўр-кўрона риоя қилиниб келаётган ҳар хил маъносиз расм-русумлардан иборат экан, деб тушунганлар ҳам бор...\nИнсоният тараққий этмоқда. Инсонлар Исломга кириб келмоқда. Турли хил исломшунослар хулосаларини матбуотда чоп этиб, «неофитлик феномени»ни таҳлил қилишмоқда. Исломга янги кирганлар эса китоб ёзмоқдалар, интервьюлар бермоқдалар, жамоатларни ташкил қилмоқдалар. Интернет Ҳақиқатга ташналар ва уни топганлар билан тўлиб тошган.\nОдамларни калимаи шаҳодатни айтишга ундаётган сабабларни қидирган олимлар ва оддий қизиқувчилар кўплаб кишиларнинг тақдирларини ўрганиб чиқдилар. Улар мавжуд тенденцияларни кузатиб, шундай хулосага келдилар: Исломни қабул қилишда ташқи (мусулмонлар билан муносабатда бўлиш орқали Ислом билан танишиш) ва ички (назарий билимлар орқали Ислом билан танишиш) омиллар роль ўйнамоқда.\nАммо инсон Исломни қабул қилгандан сўнг унда қандай ўзгаришлар бўляпти? Бу ҳақда фақат радикализм нуқтаи назаридан баҳо берилади – «янги намозхон»нинг диний жиҳатдан саводсизлиги ёки ақида масалаларида ортиқча тиришқоқлиги танқид қилинади. Бироқ иккинчи тоифа – Ислом эшигидан кириб, остонада туриб қолганлар ҳеч кимни қизиқтирмайди.\nАйни пайтда, шундайлар борки, Исломни қабул қилгандан кейин уларнинг ҳаётида деярли ҳеч қандай ўзгариш бўлмаган. Хўш, нима учун? Чунки уларни мусулмонларга «айлантирган» калимаи шаҳодат оддий сўзлар йиғиндисилигича қолиб кетган. «Янги иймон тўлқини» «дастлабки нуқтага» олиб келиши ҳам, Исломдан мутлақо бошқа томонга олиб кетиши ҳам мумкин.\n«… баҳона дийдор ғанимат»\nИсломни «севган кишиси» туфайли қабул қилган қизлар ҳам анчагина. Баъзи экспертлар бундайларни янги динга кирганлар қаторида юзлаб, ҳатто минглаб рўйхатга киритиб қўядилар. Аммо бундай статистика ҳар доим ҳам ўринли бўлавермайди, чунки уларнинг ичида Исломни бўлажак куёвнинг ота-боболари бир пайтлар ўйлаб топган, эндиликда эса кўр-кўрона риоя қилиниб келаётган ҳар хил маъносиз расм-русумлардан иборат экан, деб тушунганлар ҳам бор.\nБундай келинлар оқкўнгиллик билан «Бўлажак эримни бир хурсанд қилай» деб ўйлайдилар, бироқ бу ишни кўпинча куёв бўлмишнинг миллий урф-одатларига ёки анъаналаригагина қизиқиб қиладилар, холос. Уларнинг Исломни қабул қилиши куёвтўра билан масжидга экскурсияга бориб келиши билан якун топади («арабча (татарча, туркча ва ҳоказо) никоҳ шунақа бўлар экан»). Айтилган калимаи шаҳодат шу куниёқ ёддан кўтарилиб кетади.\nБу аёлларнинг ҳаётида уларнинг оилавий аҳволидан бошқа ҳеч қандай ўзгариш юз бермайди. Намоз ўқиш ёки ҳижоб кийиш ҳақидаги гаплар уларни ғоятда ҳайрон қолдиради, чунки эр – «ҳақиқий мусулмон» тимсоли – ўзи намоз ўқимайди, ҳижобни эса ўрта асрларда қолиб кетган хурофот деб ҳисоблайди. Агар бундай гапларни хотин бошласа, эр ҳар доим ҳам хурсанд бўлавермайди, чунки одатда у фақат ўзига қулай нарсаларнигина диний ҳақиқат деб тушунтиради.\nМасалан, намоз ўқимайдиган мусулмонлар нима учун Исломнинг барча қонун-қоидаларига риоя қилишни бошлашга шошилмаса ҳам бўлаверишини рафиқаларига жуда осон тушунтирадилар. Улар калимаи шаҳодатнинг ўзи «жаннатга тушишга кифоя» дейдилар, қандай яшасанг ҳам, нима қилсанг ҳам, муҳими – сен мусулмонсан, деб уқтирадилар. Зеро, Аллоҳ Таоло Қуръони Каримда барча мўминлар жаннатда бўладилар, деб ваъда берган.\nШундай қилиб, улар бу дунёнинг лаззатларидан тотиб қолишни истаб, ўзларини ва хотинчаларини намоз ўқиш ва бошқа «зерикарли» урф-одатлардан «озод қиладилар». Ислом бу дунёдан ҳам лаззатланишни ман қилмаслиги ва ҳатто бунга тарғиб қилиши ҳақида жиддий назарияларни илгари сурадилар. Ибодат кейинроқ, қариганда, «Аллоҳ насиб қилган куни» қилинади…\nБундай «назария»лар асли ботил бир тушунчага – бизнинг намозларимиз Аллоҳ таолога керак, деган жоҳил дунёқарашга асосланади. Аслида эса, Аллоҳга ҳам, унга ибодат қилишга ҳам биз муҳтожмиз. Биз Исломни қабул қилган эканмиз, мавҳум бир концепцияни эмас, балки муайян мажбурият ва масъулиятни зиммамизга олганмиз, чунки ўз иймонимиз ва феъл-атворимизни сайқаллашга муҳтож бўлганмиз.\nҲеч ким бизга Парвардигоримизнинг иродасидан бошқа ҳеч қандай кафолат бера олмайди, ва агар Аллоҳ таоло бизнинг мусулмон бўлишимизни ирода қилган бўлса, худди шу каби бизни бу неъматдан маҳрум қилиб қўйишга ҳам қодирдир. Мусулмонлар ичида «қандай амал қилсак ҳам, жаннатга тушишимиз ҳақида ваъда берилган» (мусулмон бўлганимизнинг ўзи кифоя) деган гапларни эшитганимиз ҳамон юқоридаги фикрларни эслатиб қўйишимиз керак.\n«Менга ўргатиб қўйишсин»\nЯнги иймон келтирганлар орасида исломий жамоатдан вақтинча ажралиб қолганлар ҳам бор. Уларнинг маълум қисми ҳар қанча қийинчиликларга қарамай, керакли билим ва кўникмаларни мустақил ўзлаштириб олишга уринса, баъзилари тўхтаб қолиб, «ўзгаришлар» юз беришини кутади.\nБироқ бу кутиш узоққа чўзилиб кетади. Ислом ҳақида олинган дастлабки маълумотлар ичида шундай бир нуқта борки, у «янги»ларнинг кўнглига чуқур ўрнашади. Бу – янгилар учун баъзи енгилликлар борлиги бўлиб, уни ҳар ким ўз қаричи билан ўлчаб олади. Масалан, қизлар рўмол ўрашни «бунга тайёр бўлганларидан кейин» бошлашлари, намозни эса «тўлиқ ўрганиб бўлгандан кейин» ўқий бошлаш мумкин, деган хатарли «тушунчалар» учраб туради.\nДемак, шошилмаса ҳам бўлар экан, деган хулоса келиб чиқади. Бундай шошилмасликка эса истаганча баҳона топилаверади. Бундай мусулмонлар Қуръон ўқишни «бўш вақти кўп бўлганлар» ўрганади, деб ҳисоблайдилар. «Мадрасага эса, - дейишади улар, - менга ўхшаб кеча-кундуз ишламайдиган, оила боқмайдиганлар боради. Масжидга эса намоз ўқишни тўлиқ биладиганлар боради, менга ўхшаганлар масжидга борса, ҳаммага масхара бўлади».\nАгар бундай янги мусулмонларга намоз ўқишни китоблардан ёки интернет сайтлардан ўрганинг, десангиз, у ерда намоз қоидалари жуда мураккаб, тушунарсиз ёзилганлигини, ўқиб ҳеч нарса тушунишмаганини айтишади. Намоз ҳақидаги брошюралар улар учун эмас, «анча ўрганиб қолганлар учун» ёзилган эмиш. Ҳа, хуллас, аудиокассеталарни кўриб бўлмайди, расмларни эса эшитиб бўлмайди.\nНиҳоят, тоқатингиз тоқ бўлиб, укангиз ёки синглингизга намозни ўзингиз ўргатмоқчи бўлсангиз, уларнинг шошилинч ишлари, муҳим учрашувлари, кутилмаган сабаблари ва тасодифий шароитлари чиқиб қолаверади. Ҳар сафар намоз ўрганиш дарслари ҳақида гап кетса, бундай дарс салкам медитация ҳолатида ўтиши кераклигини, унга эса жиддий тайёргарлик кўриш кераклигини айтиб, «уриб енгишади».\nБироқ, янги мусулмонлар намоз ўқишни истамас экан-да, деган фикрга борманг. Уларнинг намоз ўқиш истагини қўрқув босиб туради. Уларнинг фикрича, намоз ўқишни бошлагач, энди орқага йўқ йўқ, энди ортиқча талабчанлик нафсни ғоятда оғир аҳволга солиб қўяди.\nУларнинг фикри тўғри – намоз ўқишни бошлагач, энди уни қолдириш мумкин эмас. Бироқ, улар ўзларининг мутлақо мантиқсиз йўл тутаётганларини ўйлаб ҳам кўрмайдилар – демак, намозни бутунлай ўқимасликдан кўра уни қолдириш оғирроқ гуноҳ экан-да!!! Уларнинг фикрича, намозхон кишининг иймони мукаммал бўлади, уларнинг қалби эса ҳали Аллоҳ таолога юзланиш учун етарли даражада тоза эмас эмиш.\nБундай бир ёқлама фикрларнинг пайдо бўлишига бир неча сабаблар бор. Аввало, мусулмонлар ҳаддан ташқари идеаллаштириб юборилади, янги иймон келтирганларнинг дастлабки, ҳаяжонли таассуротлари бу жараённи янада кучайтиради. Шунингдек, биродарларимиз умматнинг фазилатларини тилларидан бол томиб тавсифласалар-да, муаммолар ва камчиликларни тилга олмайдилар. ироқ, олий ҳакам – вақт ўтиши билан, мусулмонлар объектив реалликни – воқеъликни қабул қилишга ўрганиб борадилар.\nБу ерда энг муҳими шуки, янги биродарларимиз ғараз ёки ғурур, кибрдан холи бўлган ҳақиқий, холис муносабатимизни сезишсин, қийинчиликлардан қўрқишмасин. Улар иймоннинг бир марта берилган ва мангуга қотиб қолган эътиқод унсури эмаслигини тушуниб етишсин, унинг кучайиб ва заифлашиб туришини билишсин, буни тан олмаслик – ҳаётни тушунмаслик, ўз нафсини ва аҳлоқини сарҳисоб қилмасликдир.\nЙўқолган таянч нуқтаси\nКўпчилик янги иймон келтирганлар ўзларининг Исломга кириб келганликларидан обдон қувониб, тўйишгач, қандайдир вакуумга тушиб қоладилар. Энди ҳамма уларга аввалгидек ҳавас билан боқмайди, келажак ҳам аввалгидек беғубор ва ёруғ бўлиб кўринмайди. Биродарлар ҳам уларнинг назарида аввалгидек бекаму-кўст инсонлар эмасдек, ваҳоланки ўзлари «ҳамма нарсани тўғри адо этиб келмоқдалар».\nИсломни қабул қилгач, ҳаётимиз мутлақо осуда, бахтиёр бўлиб қолади, деган умид ҳам биро сўнгандек. Турли муаммолар, қийинчиликлар пайдо бўлиб, негадир тўғри дуолар ўқилаётган, ҳалол колбасалар ейилаётган ва рўмоллар тўғри ўралган бўлса ҳам, улар ҳал бўлиб қолмаяпти. Янги мусулмоннинг ҳали куртак ёзиб улгурмаган новдаларига «этник» мусулмонлар томонидан ҳам, эски улфатлар томонидан ҳам тошлар отила бошлайди.\nБу даврни, бу босқични ҳар бир «янги» мусулмон ўзича босиб ўтади. Бу пайтда эски одатлар ва янги муҳитнинг таъсири жуда кучли бўлади. Айнан шу нуқтада ҳар бир мусулмон дўппини бошдан олиб қўйиб, фикр юритгиси келиб қолади. Унинг кейинги қадами қайси таянч нуқтасини танлашига боғлиқ бўлади.\nШу ерда Исломни қабул қилиш ҳеч қачон инсоннинг шахсий ҳатти-ҳаракатлари натижаси бўлмаслигини эслатиб ўтиш жоиз. Худди шунингдек, тўғри қарор қабул қилиш ҳам ақл-тафаккурнинг маҳсули бўлмай, балки Аллоҳ таолонинг иродаси ва тавфиқи туфайли содир бўлади. Бинобарин, мусулмон киши бир масалада иккиланиб қолса, шубҳага тушса, тўғри ечим топа олмай ўйланиб қолса, биринчи навбатда ўзининг Ҳолиқига мурожаат қилиши лозим.\nБироқ баъзи янги мусулмонлар бу қадамни катта қийинчиликлар эвазига босадилар. Ўқилмаган ҳар бир намоз мусулмоннинг виждонига оғир юк бўлиб тушаверади, бу юкни кўтариб юриш машаққати кундан-кунга кучайиб бораверади.\nНамозни тавбадан кейинга кечиктирар экан (гўё бу тавба қачондир, ўз-ўзидан келиб қоладигандек), мусулмоннинг қалбидаги безовталик зўрайиб бораверади, энди у ўзини бироз бўлса-да чалғитиш учун ҳали ишга муккасидан кетса, ҳали иймонга путур етказувчи шайтоний хаёлларга кетиб қолаверади.\nАнчагина билимга эга бўлиб қолган бундай мусулмонлар шахсан ўзининг мисолида намозни қазо қилишга ҳужжат қидиришга тушиб қолиши мумкин. У энди Ислом уламоларининг китобларидан «хатолар», «ноаниқликлар» топади, ҳатто уларни тузатишга чиранади, хуллас ўзининг Робби олдидаги қарзларини оқлашга беҳуда уринаверади…\nНиҳоят, ўзини «бошқаларнинг саводсиз эканлигига» ишонтириш ва ўзининг «алоҳида мақсад сари» кетаётганлигига ишонч ҳосил қилиш учун ҳадеб баҳслашаверишга ўрганади. Бу «алоҳида мақсад» эса намоз ёки рўза каби «диндаги баъзи расмиятчиликлар»ни иккинчи ва ундан пастроқ даражага тушириб юборади… (Аллоҳ асрасин!) У қанчалик чуқурлашиб борган сари, намознинг «ҳеч қаёққа кетмаслиги»га ишончи комил бўлса ҳам, бу йўлдан қайтиш шунчалик мавҳумлашиб бораверади.\nВаҳоланки, Аллоҳ таоло унга ҳар куни, ҳар дақиқада унга тавба имкониятини, истиғфор имкониятини, Исломга амал қилиш имкониятини бериб турибди. Тўғри, у ўз динида қоим турган, намозларни адо этиб келаётган мусулмонларни кўриб қолганда қалбининг бир чеккасида ғариб юрган уятнинг қолдиқлари бош кўтариб қолади. Бироқ у ҳамон шайтоннинг йўриғида…\nАммо, эртами-кечми, бир кун келиб у икки йўлдан бирини танлашга мажбур бўлади. Умид қиламизки, у адашган йўлида давом этиб, залолат ботқоғига ғарқ бўлмай, гуноҳини англаб, тавба қилиши, афсус-надоматга тўла аччиқ кўз ёшлари билан жойнамозини ҳўл қилади, Роббининг раҳматига юз буради…\nУмид қиламизки, у ўзининг ожизлигини, Аллоҳ таолонинг буюклигини тан олади, тақдирнинг барча синовларидан Роббининг раҳмати ила эсон-омон ўтиб, Аллоҳнинг Сомадлигига, ўзининг эса Унга муҳтожлигига иймон келтиради…\nОйиша Галина Бабич\n05:00 / 09.01.2017 2286\n05:00 / 09.01.2017 1840\n2021 05:00 / 04.01.2017\nНАМОЗНИНГ ҲИКМАТЛАРИБу дунёда ҳаёт кечираётган одамнинг ўзига яраша дарди ҳасратлари бўлади. Уларни бошқа одамларга айтса, ёрдам ола билмаслиги мумкин, давоми...\n2491 05:00 / 04.01.2017\n2351 05:00 / 04.01.2017\nМуқаддимаИслом уламолари намозда Фотиҳа сурасидан сўнг Омин ни айтиш борасида ихтилоф қилмаганлар. Уламолар қайси мазҳабга мансуб бўлмасинлар, қайси фирқа давоми...\n2688 05:00 / 09.01.2017


Будапешт биз учун қанчалик омадли? / Olamsport.com\nБудапешт биз учун қанчалик омадли?\nТеглар : ДзюдоВенгрия\nХабар берганимиздек, 23-25 октябрь кунлари Венгриянинг Будапешт шаҳрида дзюдо бўйича «Катта дубулға» таснифига кирувчи мусобақа бўлиб ўтади.\nУнда 69 мамлакатдан 450 нафардан ортиқ спортчи иштирок этиши кутилмоқда. Ҳозирда терма жамоамиз тайёргарликнинг сўнгги босқичини олиб бормоқда. Қуйида шу пайтга қадар Будапештда бўлиб ўтган мусобақаларда дзюдочиларимизнинг эътиборга молик натижаларини ёдга оламиз:\nБудапешт 2014 йилдан эътиборан IJF таснифига кирувчи мусобақаларга мезбонлик қилади. Ушбу шаҳарда 2014-2016, 2018-2019 йилларда Гран-при турнирлари, 2017 йил эса жаҳон чемпионати бўлиб ўтган. Ушбу мусобақаларда терма жамоамиз вакиллари 1 та олтин, 1 та кумуш ва 7 та бронза медалларига сазовор бўлишган. Ягона олтин медални 2015 йил Яҳё Имомов -81 кг вазн тоифасида қўлга киритган эди.\nОлтин: Яҳё Имомов (-81 кг)\nБронза: Шарофиддин Лутфиллаев (-60 кг)\nКумуш: Сойиб Қурбонов (-100 кг)\nБронза: Шарофиддин Лутфиллаев (-60 кг), Ришод Собиров (-66 кг), Гулноза Матниязова (-70 кг)\n2017 йил (ЖЧ)\nБронза: Диёрбек Ўрозбоев (-60 кг)\nБронза: Шаҳрам Аҳадов (-66 кг), Ҳикматиллоҳ Тўраев (-73 кг)\nУмид қиламизки, бу йилги мусобақада терма жамоамиз вакиллари Венгрия пойтахтида ўзларининг энг яхши натижасини қайд этишади. Бу борада дзюдочиларимизга омад ёр бўлсин деб қоламиз.\nБугун катталар ўртасида Ўзбекистон чемпионати бошланади 0\nТермизда Конституция кунига бағишланган турнир ўтказилди + ФОТО 0\nГрузия терма жамоаси яна Тошкентга келди 0


Қозоғистонлик мураббий: Ўзбекистонлик боксчилар халқаро майдонларда қозоғистонлик боксчиларнинг асосий рақиби бўлади\n16:54 / 29.10.2015\nБокс бўйича Қозоғистон ёшлар терма жамоаси бош мураббийи Галимбек Кенжебаев яқиндагина Туркияда бўлиб ўтган халқаро турнирдан кейин маҳаллий Vesti.kz нашрига интервью берди.\nИнтервью давомида мураббий бокс мусобақаларидаги Ўзбекистон ва Қозоғистон қарама-қаршилигига алоҳида тўхталиб ўтди.\n«Ўзбекистонликлар билан бўладиган бокс жанглари биз учун доим принципиал аҳамиятга эга бўлиб келган. Иттифоқ давридан буён иккала ҳудуд ўртасида катта рақобат бор. Собиқ Иттифоқ давлатлари ўртасидаги спартакиадалар даврида биз учун энг асосий жиҳат ўзбекистонликларни ортда қолдириш бўларди. Ҳозир эса Осиё чемпионатларида, олимпиада ўйинларида нафақат бокс, балки бошқа спорт турларида ҳам рақобатлашамиз».\n«Ўзбекистонлик боксчилар ҳозирда жуда катта ўсишга эришишди. Уларда бу борада мотивация жуда юқори. Спортчилар терма жамоа аъзоси бўлиш учун қўлидан барча ишни қилишади, барча имкониятларини ишга солишади. Бу ҳақда биз доим ўз шогирдларимизга айтиб келамиз».\n«Ўтган сафар биз Таиландда ўтган Осиё чемпионатида ўзаро рақобатлашгандик. Биздан олтита, улардан иккита чемпион чиққанди. Филиппинда эса биздан тўрт нафар спортчи финалга чиққан, улардан эса бештаси. Аммо бизнинг барча спортчиларимиз чемпион бўлишган, ўзбекистонликлардан эса фақатгина биттаси».\n«Ҳар доим иккала жамоа ўртасида кураш кечган. Асосан финалдаги ўзаро баҳсларда ким кучлилигини аниқлаб олиш мумкин. Ўзбеклар жисмонан кучли, тиришқоқ ва меҳнаткаш бўлишади. Табиатан улар шундай «чақилмас» бўлишади. Шундай экан, ҳар доим улар билан рақобатлашиб келганмиз. Улар Қозоғистон боксидан ўрганишади. Бу ердаги мусобақаларда қатнашишади ва ўсишга эришади. Ёшлар ўртасидаги мусобақаларда ҳам, катталар ўртасидаги турнирларда ҳам шундай. Бундай рақобатда бизникилар ҳам ўсишга эришишади», дея гапириб ўтган мураббий.


Шаҳзода Матчонова июнь ойига миннатдорчилик билдирди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Шаҳзода Матчонова июнь ойига миннатдорчилик билдирди\t10:59, 30 июнь 2016\tАктриса Шаҳзода Матчонова ёзнинг биринчи ойи ҳаётида ўчмас из қолдиргани ва таассуротларга бой бўлганини маълум қилди. “Июнь ойига режиссёр Ёлқин Тўйчиев билан яна ишлаш имконини бергани учун миннатдорчилик билдираман. Бир ой мобайнида атрофимда истеъдодли ва меҳрибон инсонлар бўлгани учун миннатдорман. Улар сабаб бир ой давом этган суратга олиш ишлари тезда ўтиб кетди. Ўз ишимни унинг биргина хусусияти—бошқа шаҳарда яшаш имкони учун ҳам яхши кўраман ва миннатдорман. Бу сафар, сизга маълумки, қадимий ва гўзал Хива шаҳрида бўлдик. Июнь ойига отам ва онамни қай даражада яхши кўришимни англаб етганим учун ҳам миннатдорчилик билдираман.\nҲаётимда эзгуликлар кўплиги учун ҳаётга миннатдорчилик билдираман. Шукроналик ҳисси сизни асло тарк этмасин!”,—деб ёзди актриса ўзининг Instagram`даги саҳифасига.


6 декабрь, шанба куни кечки пайт Оренбург шаҳрининг Просторная кўчасида кўп қаватли бино қурилишида, 11 қаватдан осма кажава қулаб тушди. Маълум бўлишича, кажавадаги қурувчиларнинг барчаси Ўзбекистон фуқароси бўлган. Ҳодиса рўй берган пайтда улар бинонинг ташқарисида таъмирлаш ишларини олиб бораётган бўлган.\nОсма қурилма ичидаги беш ишчидан тўрт нафари ҳалок бўлди, дея билдирди Озодликка Оренбург вилояти бўйича Тергов қўмитаси навбатчиси.\n- Терговни Оренбург шаҳар Тергов бўлими олиб бораяпти. Олинган маълумотга кўра, улар Ўзбекистон фуқаролари, 4 киши эканини тасдиқлаймиз. Билишимча, 3 киши ҳодиса жойида, яна бири шифохонада жони узилди. Биттаси тирик, реанимацияда. Ҳодиса юзасидан текширув кетмоқда. Қонунда белгиланган 10 кун ичида нима бўлгани ҳақида тафтиш ҳисоботини эълон қиламиз, деди Оренбург вилоят Тергов бошқармаси расмий вакили.\nОзодликка маълум бўлишича, Оренбургдаги ўзбеклар жамияти нобуд бўлган ўзбекистонликлар жасадларини Ўзбекистонга юборишга ҳаракат қилмоқда.\n“Ватандошлар” Ўзбек жамоатчилик маркази раҳбари Абдулла Камолов ҳаражатларнинг асосий қисмини қурилиш эгаси кўтараётганини билдирди:\n- Шанба куни, кечки соат 6да содир бўлди бу воқеа. Қурилиш объектида люлькада тушиб кетишган: трос узилиб кетибди. Уч киши бирдан ўтди оламдан, тўртинчиси шифохонада ўтди кеча. Бешинчиси оғир аҳволда ўша ерда ётибди. Жами беш киши бўлган. Ҳозир ҳужжатларни тахтлаяпмиз. Чоршанба куни 6-чи "Москва-Тошкент" поездига чиқарворамиз, Худо хоҳласа. Битта нобуд бўлган йигитнинг отаси ҳам бор, шу ерда. Иккитаси Тошкентдан, иккитаси Фарғонадан йигитлар,- деди ўзбеклар жамияти раҳбари Абдулла Камолов.\nОлинган маълумотга кўра, қурилишда нобуд бўлган Ўзбекистон фуқаролари булардир:\nУмаров Ҳасан Абдувалиевич, 1979 йилда туғилган, Тошкент ш..\nУмаров Ҳусан Абдувалиевич, 1979 йилда туғилган, Тошкент ш..\nНўмонов Рўзимуҳаммад Усмон ўғли, 1996 йилда туғилган, Фарғона ш.\nТешабоев Аҳрор Ўринбой ўғли, 1994 йилда туғилган, Фарғона ш.\nЯна бир ўзбекистонлик меҳнат муҳожири – Тоҳиров Хайрулла, оғир шикастлар билан шифохонада қолмоқда.\nОренбург Ўзбеклар диаспорасида жабрланган йигитларнинг ҳужжатлари жойида бўлгани, улар қонунан меҳнат фаолиятини олиб борганини аниқлади.\nТергов қўмитаси Россия Федерацияси Жиноят Кодексининг 216-моддаси, 3-қисми, яъни “қурилиш ишларини олиб бориш пайтида хавфсизлик қоидаларининг бузилиши” асосида жиноий иш очилганини маълум қилишди.\nДастлабки тергов натижаларига кўра, қурилиш кажавасидан техник хавфсизлик қоидаларини бузган ҳолда фойдаланилган.\nАфсуски, Россия қурилишларидаги кажава қулаши ўзбекистонликлар билан боғлиқ бахтсиз ҳодисаларнинг ягонаси эмас.\n2014 йилнинг 15 октябрида Москвада бир неча йилдан бери қурилаётган “Москва-Сити” офис марказидаги бинолардан бирининг 10-қаватидан қурувчиларнинг осма кажаваси қулаб тушиши натижасида ўзбекистонлик бир муҳожир - 21 яшар Ғуломжон Нодиржон ўғли Эркаев ҳалок бўлгани, яна олти ўзбекистонлик ишчи оғир аҳволда шифохонага олиб кетилгани тўғрисида Озодлик хабар берган эди.\nЎша ҳодисада ўлган қурувчи йигит тушиб кетган кабина остида қолиб кетган эди.


Kutubxona - Isajon Sulton. Oydinbuloq (hikoya) / Kiril\nSiz shu sahifadasiz: Isajon Sulton. Oydinbuloq (hikoya) / Kiril\nМуаллифИсажон Султон Асар номиОйдинбулоқ (ҳикоя)\nБу булоқ болалигимдан бери бор. Суви кумушдай. Милтиллаб оқиб ётади. Болалик чоғларимда иссиқ нонни шу булоқ сувига ботириб ер эдим. Бу бужур тол у маҳаллар жуда улкан эди. Кирғоғида оламда йўқ майсалар ўсар, улар таратган бўй ҳам жаннат бўйи монанд эди.\nЎша-ўша бужур тол. Шохчаларида ҳануз қушлар чуғурлашаётир.\nОйдинбулоқ ҳануз милтираётир. Булоқ кўзчасига битта япроқ тушиб қолибди, гирдобдан чиқиб кетолмай, чириллаб айланаётир.\nТолнинг очилиб қолган ғадир-будур, қизғиш, яланғоч илдизи орасига шамол хазонларни тўплаб, уйиб қўйипти. Юрагам жизиллаб, бир япроқни қўлимга олдим. Карангки, шамол унга хат битиб кетган экан.\nОйдинбулоқ сокин жимиллаётир. Булоққа энгашиб сув сиртида аксимни кўрдим — ундан чаккаларига қиров оралаган, юзларига ажинлар тушган киши менга жим қараб турар эди. Хаёлим тўзғиб кетди. Бир маҳаллар... бир маҳаллар шамол худди шу ерга, худди шу япроқларга ўшандаям хат битиб кетмасмиди? «Бу кун шарафлидир» деб битмасмиди ўшанда?!\nЎшанда... бу булоқ ёнида мен Паризодни учратган эдим!\nЭслаяпману... ўзимни худди ўн етти яшар бўз йигитдай сезаётирман...\nАхир, ўшанда... олам бошқача эди, биродарлар!\nПаризодни тўсатдан кўрдим. Сигирга ўт ўриб келаётган эдим. Қуёш бота бошлади. Адашиб қолган асаларилар ўтлар орасида бўғиқ ғўнғилларди.\nОйдинбулоқ ёнига бурилдиму... ўша ерга бир нур тушиб турганини кўриб қолдим. Нур самодан ёғилмас, Ойдинбулоқдан таралар эди.\nОйдинбулоқ ёнида бир пари турар эди.\nУнинг либоси... Нимасини айтай, ер қизлари бундай либосни тушларидаям кўрмайдилар.\nЎ, бу оламда унинг ўхшаши бормикин? У ер қизи эмас, кўк қизи эди. Балки, пари дугоналари билан чўмилгани тушгану мен кўриб қолиб, қочишга улгуролмагандир? Қайдам... Ўша маҳалда жойимдан тўхтаб қолдимми ё олдига қараб юрдимми — эслолмайман.\nФақат, угина ёдимда.\nСув томчилари ой ёғдусида қандай товланса, у ҳам булоқ ёнида шундай товланиб турар эди. Ҳа, эсладим — ахир, у бошяланг эди-ку? Нега ҳуркиб, учиб кетолмай турганини энди англадим: унинг рўмоли менинг ёнгинамдаги бута шохчасига илиглиқ эди. Аниқ-тиниқ эслайман: ҳарир, нурдан тўқилгандай рўмол эди.\nБир нима дейишга тилим ожиз, вужудим бу самовий малак олдида тош қотган, фақат кўнглим англамсиз бир бахт ҳисси билан тобора тўлиб борар эди. Балки, мени шу ҳис чалғитиб-алдаб қўйгандир? Мен уни кўриб қолганимдан нақадар бахтиёр бўлсам, унинг кўзларида шу қадар хавотир, ҳуркаклик бор эди. Дам рўмолига, дам менга қарар эдию аммо қимир этишга журъат қилолмасди.\nПариларнинг тилсими рўмолида бўлади. Рўмоли қўлга олинса, улар ҳеч қаёққа учиб кетишолмайди!\nБир қадам қўйдиму рўмолини қўлимга олдим.\nШунда унинг нигоҳидаги ўзгаришларни кўрсангиз эди! Оҳу кўзлардаги ҳуркаклик қўрқув ва ғусса билан алмашди. Бошчасини куйи эгди, шўрлик. Узун киприкларга икки томчи ёш маржондай бўлиб сизиб чиқди.\nЎшанда қалбимни қоплаб келган бахту саодатни умримда яна туярмикинман? Юрагим тоза ва тиниқ туйгулар билан лиммо-лим тўлди, худди самоларда учиб юргандай бўлдим.\nҲисларнинг мана шу бўрони ичра, юзим мисдай қизиб, рўмолини унга узатдим. Ана энди бу гўзал чеҳрадаги ўзгаришни кўринг! Ҳозиргина ёш инган киприклари пирпирарди, катта, қоп-қора кўзлари болаларча қувонч билан боқди, қалдирғоч қанотидай қошлари ҳайронлик билан ҳимрилди. Рўмолини ола, ҳилпираб нари борди, менга яна бир бора миннатдорчилик билан боқди... Сўнг, кўкка парвоз қилди.\nОйдинда чўмилган булоқ, бужур тол ёнида — заминда бир ўзим қолавердим.\nКўнглимни ёмон бир гашлик қоплаб олди. Теграмни қуршаган афсонавий манзара оддий бўлиб қолди, қайдадир қурбақа қуриллади. Безовта зағчалар чуғур-чуғур қилишди.\nАхир, мен уни етти ёшимда учратган эдим! Ўн етти ёшли ўспиринга баҳорда оппоқ гуллаган буталар ҳам қиз боланинг кўйлагидай бўлиб кўринмайдими?!\nЙигирма-йигирма беш ёшимдаям Паризодни кўп қўмсадим. Баъзан бировга билдирмай Ойдинбулоққа бораман, бужур тол остида жим ўтираман. Қайнаб чиқаётган сув ой нурида живирлайди, шабада бултурги хазонларни шилдиратиб ўйнайди, булоқ кўзига тушиб қолган бир япроқ чириллаб айланади. Мўъжиза инсон умрида бир мартагина рўй беришини билсам-да, ортга қайтишни ҳеч истамадим.\nНихоят, ноилож ўрнимдан қўзғаламан. Уйга қайтаману кўнглим ўша ерда — Ойдинбулоқ ёнида қолиб кетади.\nЯқинда болалиқдан бирга ўсган ўртоғим мени тўйга айтиб кетди. Ўғлини уйлантираётган экан. Эртароқ борақолай, деб пешиндан кейин йўлга чиқдим. Уларнинг қишлоғига кириб бораяпману дилимда ғалати туйғулар уйғонаётир. Тераклар янаям баландлашибди, толлар йўл четини буткул энлабди. Кун иссиқ. Умр сувдай оқиб ўтиб кетибди, гўё.\nШундай ўйлар билан бораётсам, ўнгдаги дарвоза ғийқ этиб очилди-да, бир қўлида гўдагини кўтарган, бир қўли билан қизалоғини етаклаган бир жувон чиқиб келди. Беихтиёр унга қарадиму... Ёпирай! Томоғим қуруқшаб, юрагим ҳаприқиб кетди. Мунча ўхшамаса? Паризод? Паризодми у?!\nҚошу кўзлари ўша-ўша, юзлар ўша-ўша, нигоҳида ҳам ўша сўлим, нафис, тушдагидай сирли қизни эслатадиган нимадир бор... Шу билан бирга, унга нақадар ўхшамайди у! Қомати тўлишган, юзлари синиққан, кўзларида чарчоқ, қаддини ҳаётнинг ташвишлари барвақт эгиб қўйган... Менинг қараб турганимни пайқаб, у ҳам шу томонга бееътибор назар ташлаб қўйди. Шунда унинг ҳам нигоҳида нимадир — ҳайратми, қувончми, эсанкирашми — милт этди. Бир лаҳза, атиги бир лаҳза, холос. Кейин бирдан ўзига келгандай қизалоғининг қўлидан тортиб, толлар остидан юриб кетди.\nМана, тағин Ойдинбулоқ қошидаман. Бужур тол буткул қартайган. Илдизлари яланғочланиб, пўстлоқлари кўчиб тушган. Ойдинбулоқ жуда кичрайиб қолган. Аммо кўзчасида гирдобга тушиб қолган битта япроқ ҳануз чириллаб айланаётир.\nҚирқнинг остонасида туриб, энди-энди ўйлайман: йўқ, мен ўшанда айнан Паризодни учратган эдим. У менинг, фақат менинг Паризодим эди. Кўкдан мени деб тушиб келган эди. Ва диёрига қайтиб кетолмай, кимнингдир асираси бўлиб ер юзида қолиб кетган эди. Иккинчи бор учратганимда эса, у тамомила ер қизига айланиб бўлган, учгали қанотлари йўқ — қирқилган эди.\nБалки, ўшанда, Ойдинбулоқда кўришганимизда у ҳам мени кўқдан тушиб келган бир фаришта деб ўйлагандир? Шу туфайли ҳам дугоналари билан учиб кетмай, булоқ ёнида қолгандир? Кейин, қирқнинг остонасида учрашганимизда эса, рўпарасида чаккаларига барвақт қиров қўнган, нигоҳида чарчоқ ва ҳаёт ташвишлари қотиб қолган одамни кўриб, унинг ҳам юраги шув этгандир? Нигоҳида лип этиб ўтган ифодаларнинг боиси, балки, шудир?\nБилмадим. Дилда афсусгами, армонгами ўхшаган туйғу бош кўтариб келаётир: ахир, ўн етти ёшида кўк юзида ўзига аталган Паризод борлигига шубҳасиз ишонмаган одам топилармикин бу кўҳна оламда?\nСезяпсизми, Ойдинбулоқда бир япроқ чириллаб айланаётир...\n"http://www.kutubxona.com/wiki/index.php?title=Isajon_Sulton._Oydinbuloq_(hikoya)_/_Kiril&oldid=3389" dan olindi


Исроил армияси пайшанба кунги террор ҳужумларига жавобан Хеврон шаҳри устидан яна назорат ўрнатди.\n17 январ 2021, Тошкент вақти: 10:54\nПайшанба куни Хевронда содир этилган ҳужумлар оқибатида 12 исроиллик ҳалок бўлган эди.\nАсосан фаластинликлар истиқомат қиладиган Хеврон шаҳрида Исроил ҳарбийлари тарафидан террорчиларга қарши кенг миқёсли амалиётлар олиб борилмоқда. Шу пайтгача фаластинликларнинг бир нечта уйи бузиб ташланди, 40дан ортиқ киши террорчиликда гумон этилиб хибсга олинди.\nБугун эрталаб Ғазо минтақасида Исроил вертолетлари фаластинликларнинг қўлбола қурол ишлаб чиқарадиган устахоналари борлиги гумон этилаётган ҳудудларни бомбалади. Талофатлар ва қурбонлар ҳақида ҳозирча маълумот йўқ.


Жириновский учинчи жаҳон урушини унинг 80 йиллик юбилейигача бошламай туришни сўради - 21.10.2021, Sputnik Ўзбекистон\nЖириновский учинчи жаҳон уруши бошланиши санасини 2027 йилгача қолдиришларини сўради 21.10.2021, Sputnik Ўзбекистон\nТОШКЕНТ, 21 окт — Sputnik. НАТО ва Украинанинг ҳамкорликдаги машғулотлари "ҳақиқий урушга" тайёргарликдан бошқа нарсамас, деб баёнот қилди "Россия 1" телеканали эфирида ЛДПР етакчиси Владимир Жириновский.Сиёсатчи фикрига кўра, кенг кўламли можаро 2027 йилда бошланиши мумкин: Россия чегараларига секин-аста қўшинлар тортилмоқда, гўё Киевга "ёрдам" остида эса қурол-яроғларни жамлаш жараёни амалга оширилмоқда."Мен ўзимнинг 80 йиллик юбилейимни хотиржам кутиб олмоқчиман. 2026-йилда 80 ёшга тўламан, кейин эса - марҳамат, 85 ёшга тўлгунимча бемалол бошлайверинг", — дейди Жириновский.Сиёсатчи шунингдек, Украинада қачонлардир кўплаб қурол-аслаҳа сақлангани, бу захира учинчи жаҳон урушига ҳам етган бўлишини айтиб ўтади. Оқибатда эса, қурол-аслаҳалар "талон-тарож қилинган, сотиб юборилган, тарқатиб юборилган".Сал аввал Украина Мудофаа вазири Андрей Таран мамлакатда ЕИ ҳарбий-ўқув машғулотлар миссияси 2021 йил якунига қадар бўлиб ўтиши ҳақида хабар берган эди. Россия ТИВ расмий вакили Мария Захарова бунга жавобан Москва Киев ва Брюсселни бундай ўйланмаган режалардан воз кечишга чақиришини қайд этди. Москва позициясига кўра, бу каби ҳаракатлар Донбассда зиддиятни кучайтириши мумкин.\nукраина, жириновский, нато, киев, донбасс, россия\n© Sputnik / Илья Питалев / Фотобанкка ўтишЛидер ЛДПР Владимир Жириновский\nЖириновский учинчи жаҳон уруши бошланиши санасини 2027 йилгача қолдиришларини сўради\nТОШКЕНТ, 21 окт — Sputnik. НАТО ва Украинанинг ҳамкорликдаги машғулотлари "ҳақиқий урушга" тайёргарликдан бошқа нарсамас, деб баёнот қилди "Россия 1" телеканали эфирида ЛДПР етакчиси Владимир Жириновский.\nСиёсатчи фикрига кўра, кенг кўламли можаро 2027 йилда бошланиши мумкин: Россия чегараларига секин-аста қўшинлар тортилмоқда, гўё Киевга "ёрдам" остида эса қурол-яроғларни жамлаш жараёни амалга оширилмоқда.\n"Мен ўзимнинг 80 йиллик юбилейимни хотиржам кутиб олмоқчиман. 2026-йилда 80 ёшга тўламан, кейин эса - марҳамат, 85 ёшга тўлгунимча бемалол бошлайверинг", — дейди Жириновский.\nСиёсатчи шунингдек, Украинада қачонлардир кўплаб қурол-аслаҳа сақлангани, бу захира учинчи жаҳон урушига ҳам етган бўлишини айтиб ўтади. Оқибатда эса, қурол-аслаҳалар "талон-тарож қилинган, сотиб юборилган, тарқатиб юборилган".\nСал аввал Украина Мудофаа вазири Андрей Таран мамлакатда ЕИ ҳарбий-ўқув машғулотлар миссияси 2021 йил якунига қадар бўлиб ўтиши ҳақида хабар берган эди. Россия ТИВ расмий вакили Мария Захарова бунга жавобан Москва Киев ва Брюсселни бундай ўйланмаган режалардан воз кечишга чақиришини қайд этди. Москва позициясига кўра, бу каби ҳаракатлар Донбассда зиддиятни кучайтириши мумкин.


Самарқандда ўқувчини урган ўқитувчи ишдан олинди - Daryo\n09:02, 10.11.2021 26174\nСамарқандда ўқувчини урган ўқитувчи ишдан олинди\n«Дарё» таҳририятига Пайариқ туманида яшовчи фуқаро Мавлуда Ғофурова мурожаат қилиб, 8-синфда ўқийдиган ўғли О.Й.ни математика фани ўқитувчиси калтаклаганини маълум қилди.\n«Фарзандим ҳожатхонага бориб келаётганда қўнғироқ чалиниб қолган. Дарсга кечикиб келгани учун ўқитувчиси урган. Натижада боламнинг оёқлари кўкариб кетган. Устози дарсга нимага кеч келдинг деб қўлидаги таёғи билан урган. Битта таёғи синиб кетиб иккинчи таёғи билан уриб, жароҳат етказган.\nНима учун боламни уради. Мен болаларимни ўқишга юбораман, уриш учун эмас. Устозлари дарс берсин, урмасин. Шунчалик ваҳший даражада уриш мумкинми? Бунга ким чора кўради? Бундай ваҳший ўқитувчи керак эмас», – дейди Мавлуда Ғофурова.\n«Дарё» сўровига асосан Самарқанд вилояти халқ таълими бошқармаси ахборот хизмати Мавлуда Ғофурова мурожаатини ишчи гуруҳ билан бориб ўрганилган.\nМаълум бўлишича, содир этилган ушбу хатти-ҳаракат Пайариқ туман халқ таълими бўлимига қарашли 75-умумтаълим мактабининг математика фанидан дарс берадиган Ш.Н. томонидан содир этилган. Ушбу хатти-ҳаракат ишчи гуруҳ аъзолари ва 8-синф ўқувчиси Й.О.нинг ота-онаси иштирокида ўрганилган.\nПедагогга хос бўлмаган ушбу ҳолатни содир этгани учун математика фани ўқитувчиси Ш.Н.га нисбатан интизомий жазо чораси қўлланилиб, вазифасидан озод этилган.\nАсакада ўқитувчи мактаб ўқувчисини калтаклагани акс этган видеога туман халқ таълими бўлими муносабат билдирди\nТошкентда солиқ ходими хотинини калтаклагани айтилмоқда. Солиқ қўмитаси ҳолатга муносабат билдирди\n13:36, 21.11.2021 121078\n07:07, 15.11.2021 131015\n20:20, 27.11.2021 97080\n15:20 Бугун 739\nҚозоғистонда Нурсултон Назарбоев тасвири туширилган юбилей банкнота муомалага чиқарилади\n15:05 Бугун 2089\nЎзбекистондаги маҳаллалар криминоген вазият бўйича «яшил», «сариқ» ва «қизил» тоифаларга ажратилади\n15:01 Бугун 2261\nСаримсоқ, асал ва D витамини: Уларнинг қайси бири иммунитетни мустаҳкамлайди?\n14:43 Бугун 4845\nЎзбекистонда коронавируснинг «омикрон» штамми сабаб Янги йилни оила даврасида кутиб олиш тавсия этилди\n07:05 Бугун 65253\n11:58, 30.11.2021 56113


ИнтерФУТБОЛ :: ҚАШШОҚЛИКДА ЧИНИҚҚАН ИҚТИДОР\n«Йўл бўйида сув сотганман, машиналар ортидан югуриб, шу тариқа пул топганман. Кўчада сарсон бўлганмиз, акаларим газета тарқатишарди, опаларим апельсинни овқатга алмашишарди. Қашшоқлигимизни ҳамма биларди. Бир сафар бошқа жамоадаги бола ўйин пайти уйимда пулим йўқлигини, отам унинг онасидан егулик сўрашини айтганди. Йиғлаб юборганман. Тез-тез кўз ёши тўкардим. Уйини ижарага берган кишининг ташрифи, жаҳл аралаш отамдан пул талаб қилгани, мен эса бурчакка яшириниб, бизни кўчага қувмасликларини сўраб, Яратганга илтижо қилганим ёдимда».\nБу бугунги кунда «Наполи» асосий таркибида майдонга тушаётган Виктор Осимхеннинг хотираларидан парча. Қаҳрамонимиз Нигериядаги қашшоқлик таъсирида улғайган, у ерда футбол учун чин маънода муштлашишга тўғри келган. Ҳаттоки, Осимхен биринчи бутсаларини ҳам ахлатхонадан топган, бир неча йил керакли анжомларни айнан ўша ердан олишга мажбур бўлган. Турли ишлаб чиқарувчиларнинг ҳар хил ўлчамдаги бутсаларида майдонга тушиш унинг учун одатий ҳол бўлган - қўлига нима илинса, олаверган.\nФутбол Осимхеннинг жону дили эди. Масалан, 2008 йили Чемпионлар Лигаси финалида Жон Терри пенальтидан фойдалана олмаганда, йиғлаб юборган - ваҳоланки, у «Челси» мухлиси эмасди. Шунчаки, нуфузли турнир финалида зарбани ноаниқ йўллаш қанчалик оғирлигини тасаввур қилган. Шу боис, 2015 йили Чилида ўтган жаҳон чемпионати U-17да Осимхен дарвозабонлар ортидаги тўр жим турмаслигига эришишга интилган. Нигерия мусобақада ишончли тарзда муваффақият қозонди, чорак финалда Бразилия тор-мор этилди, Виктор эса 7та ўйинда 10та гол урди ва сал қолса, Арсен Венгернинг «Арсенал»ига ўтишига бир баҳя қолди. Лекин якунда бир йилдан сўнг «Вольфсбург» таркибидан жой олди.\nУ ерда ишлари юришмади: икки мавсумда атиги 16та ўйин ўтказиб, бирорта ҳам гол урмади, шунга қарамай, Марио Гомес ва Дивок Ориги билан бирга машғулотларда қатнашди. Осимхеннинг фикрича, ушбу футболчилардан кўп нарса ўрганган: «Улар билан шуғулланиш - ажойиб мактаб. Бундай моҳирлар ёнида ишлаш тажрибаси бўлмаганда, нимагадир эриша олармидим, билмайман».\nОхир-оқибат нигериялик футболчи Бельгиянинг «Шарлеруа» клубига ўтди, «Брюгге» ва «Зюлте-Варегем» талабларига мос тушмаган йигитчани ижарага олишди. У ерда Осимхен маҳаллий лигани «портлатди»: 36та ўйинда 20та гол урди, 2019 йилнинг ёзида унинг трансферини 3,5 миллион еврога сотиб олишди ва ўша ёздаёқ 22,4 миллион эвазига «Лилль» сафига қўшилди. Гўёки, французлар спорт директори Луиш Кампуш ҳаддан зиёд кўп пул сарфлагандек, «Шарлеруа» эса йўқ ердан бойлик орттиргандек туюлганди, аммо якунда воқеалар ривожидан барча мамнун бўлди. Францияда Осимхен мавсум давомида 18та гол ва 6та ассист муаллифига айланиб, кейин йирик сумма эвазига «Наполи»га ўтди. Неаполликлар президенти Аурелио Де Лаурентис нигериялик учун қарийб 70 миллион еврони аямади.\nИталиядаги фаолият кўнгилдагидек бошланмади. Дастлаб елкасидан жароҳат олди, оқибатда 14та ўйинни ўтказиб юборди, 2021 йилнинг январида коронавирусга йўлиқди, февралда «Аталанта»га қарши баҳсда Кристиан Ромеро билан тўқнашув пайти ҳушини йўқотди. Шунга қарамай, «Наполи»даги 24та ўйинда Виктор 10та гол уриб, 3 марта шерикларига ассистентлик қилди - бундай специфик лигадаги дебют мавсум учун чаккимас. Ахир унинг соғлиғи билан боғлиқ муаммоларини ҳам унутмаслик керак.\nУндаги сермаҳсулликка ажабланмаса ҳам бўлаверади, зеро Осимхен майдонда деярли барча нарсани уддалайди: қисқа ва узун масофаларга яхши югуради, шерикларига мослашади, вазиятни ўнглашни, сўнгги пасни қулай тарзда амалга оширишни билади, муайян ҳолатларни аввалдан аниқлайди. Жисмонан етук, қойилмақом замбарак зарбага эга.\nЎз вақтида Ле Лаурентис ва Кампуш африкалик футболчи учун йирик суммадан воз кечишгани кимнидир ҳайрон қолдирган бўлса, билиб олишсин, Осимхендаги сифатлар чиндан ҳайратланарли.\nДарвоқе, Европа Лигаси биринчи турида қаҳрамонимиз ушбу сифатларини яна бир бор намоён этди, «Лестер»га қарши сафарда кечган мураккаб баҳсда иккита қийин вазиятда гол урди. Шу тариқа неаполликлар 0:2 ҳисобини 2:2га ўзгартириб, гуруҳдаги асосий рақобатчилари билан баҳсда стратегик жиҳатдан муҳим дурангга имзо чекишди. Умуман, жорий мавсум ЕЛдан ташқари, «А» серия ҳам Виктор учун сермаҳсул кечмоқда. 5та ўйинда 4 марта тўп киритишга улгурди. Статистика нигериялик футболчининг имкониятлардан оқилона фойдаланишини кўрсатмоқда (InStat маълумотларига кўра, кўрсаткич 53 фоизга тенг), шунингдек, уларнинг аксариятини ўзи яратмоқда (бир ўйинда ўртача 0,3та). Сўнгги 10та ўйинда Осимхендаги xG 0,5га тенг, яъни деярли ҳар бир ўйинда кафолатланган гол ва ҳужумдаги яккакурашларнинг 41 фоизида устунлик бор. Умуман ҳисобласак, африкалик футболчи ҳозир ажойиб формада. У жаҳон футболининг порлашга шайланаётган юлдузи, унга талабгор бўлаётганларга Де Лаурентис нарх ҳам белгилаган - камида 120 миллион.\nШундай мақомга эришганига қарамай, Осимхен қадрдон Нигериясидаги муаммоларга бефарқ эмас (голларини нишонлаётганда, мамлакатдаги полициячилар зўравонлигини тўхтатишга даъват этувчи ёзувлар туширилган футболкасини намойиш этади), яқинларини завқли ҳаёт билан таъминлаш ниятида. Афсуски, 6 ёшлигида онасидан айрилган, отаси эса ўтган йили вафот этди, акалари ва опалари эса Осимхендан миннатдор. Улар орзу қилган барча нарсани бермоқда.\nЭндиликда Осимхен шунчаки футбол ўйнашни хоҳлаган нигериялик йигитчанинг кучини кўрсатиш учун Диего Марадона номидаги стадион майдонига тушмоқда. Эҳтимол, у буюк аргентиналик сингари даҳо эмасдир, лекин атлетизм билан уйғунлашган юксак иқтидор ошиб-тошиб ётибди. Келгусида ҳам «Наполи»га қарши ўйнайдиган жамоаларга осон бўлмаслиги турган гап, Виктордек ҳужумчиси бор экан, ундан қўрқиш керак.


Ucell Education таълим портали ишга тушди - Terabayt.Uz\nUcell Education таълим портали ишга тушди\nМамлакатимизда фаолият юритаётган уяли алоқа операторлари ўз мижозлари учун телефон алоқаси ва интернет хизматларини тақдим этишдан ташқари, турли қўшимча имкониятлар ҳам яратиб беришади. Жумладан, Ucell компанияси куни кеча Ucell Education таълим порталини тақдим этди.\nҲар кунлик иш юкламаси туфайли кишилар ўзлари учун етарлича вақт ажрата олмайдилар, улар бирор соҳадаги билимларни ўзлаштириш ҳамда ўз қизиқишларини амалий имкониятларга айлантириш учун енгил йўлларни излашади. Шу маънода Ucell абонентларининг омади чопган, дейилади операторнинг расмий сайтидаги хабарда.\nЯнги Ucell Education таълим портали – ўқиб-ўрганишни, ривожланишни севувчи ҳамда буларнинг барчасини мамнуният билан амалга оширувчи Ucell абонентлари учун энг мақбул маскан. Ушбу порталда сиз қизиқарли фойдали маслаҳат ва тавсиялар, профессионал қўлланма ва зарурий йўриқномаларни топасиз. Бу ерда сиз ўзингизнинг яширин имкониятларингизни кашф этишингиз ва ривожлантиришингиз мумкин.\nТаълим, Бизнес, Лайфхак, Фитнес, Пардоз, Пазандачилик каби бўлимлардан иборат бўлган ушбу портал фақат Ucell абонентларига мўлжалланган. Мазкур таълим порталидан фойдаланиш жуда осон: Ucell телефон рақамингизни киритинг, ўзингизни қизиқтирувчи контентга обуна бўлинг ва ҳар куни шу мавзуда фойдали маълумотлар олиб боринг. Ўз дунёқарашингизни ўзингизга қулай бўлган исталган жойда ривожлантиринг.\nUcell Education таълим порталига обуна бўлиш учун, 8300 рақамига «2» рақамини SMS-хабар тарзида юбориш лозим. Дастлабки 3 кун давомида обуна бепул, кейин эса обуна нархи кунига 631.5 сўмни ташкил этади.\nУшбу хизматдан фойдаланиш шартлари ва унинг имкониятлари ҳақидаги батафсил маълумотни порталнинг «Кўп сўраладиган саволлар» бўлимида олиш мумкин.


Европада жазирама иссиқ ҳукм сурмоқда. Бугун Британия тариҳида биринчи бора ҳарорат целсий бўйича 37 даражадан юқорига кўтарилиши кутилмоқда.\nОб-ҳавошунослар бундай иссиқ ҳаво яна бир ҳафта давом этишини айтишмоқда. Европада жазирама иссиқ боис ҳаëтдан кўз юмганларнинг сони 40 нафарга етди. Италия¸ Португалия¸ Франция ва Хорватияда ўрмон ëнғинлари оқибатида катта талофотлар кўрилди. Жазирама иссиқ ва қурғоқчиликдан Европа қишлоқ ҳўжалиги катта зиëн кўрди.